SAN LUCAS 6 KEK - Queˈcuechˈi̱c rixeb lix tzolom li - Bible Gateway\nSAN LUCAS 6 Kekchi (KEK)\nQueˈcuechˈi̱c rixeb lix tzolom li Jesús nak queˈxsicˈ ru li trigo saˈ li hiloba̱l cutan\n6 Saˈ jun li hiloba̱l cutan li Jesús yo̱ chi numecˈ saˈ jun si̱r li acui̱mk trigo rochbeneb lix tzolom. Eb lix tzolom queˈxchˈot ru li trigo nak yo̱queb chi numecˈ ut queˈrisi li rix saˈ rukˈeb ut queˈxcuaˈ. 2 Cuanqueb cuib oxib eb laj fariseo queˈril nak yo̱queb chixsicˈbal ru li trigo. Queˈxye reheb: ―¿Cˈaˈut nak yo̱quex chixsicˈbal ru li trigo saˈ li hiloba̱l cutan? ¿Cˈaˈut nak nequeba̱nu li cˈanjel moco uxc ta naraj saˈ li hiloba̱l cutan? chanqueb. 3 Li Jesús quichakˈoc ut quixye reheb: ―¿Ma ma̱ jun cua e̱rilom saˈ li Santil Hu li cˈaˈru quixba̱nu laj David nak aˈan ut eb li rochben teˈtzˈoca̱k? 4 Laj David qui‑oc saˈ li rochoch li Dios ut quixchap li caxlan cua li ac mayejanbil chiru li Dios. Juneseb raj laj tij naru teˈtzaca̱nk re li caxlan cua aˈan. Abanan laj David quixcuaˈ ut quixqˈue ajcuiˈ reheb li cuanqueb rochben xban nak teˈtzˈoca̱k. 5 Ut li Jesús quixye cuiˈchic reheb: ―Joˈcan nak la̱in li Cˈajolbej cuan incuanquil chixyebal cˈaˈru ta̱uxma̱nk saˈ li hiloba̱l cutan, chan reheb.\nLi Jesús quixqˈuirtesi li cui̱nk sic li rukˈ\n6 Saˈ jun chic li hiloba̱l cutan qui‑oc li Jesús saˈ li cab li nequeˈxchˈutub cuiˈ ribeb laj judío ut quixchˈolob lix ya̱lal chiruheb li tenamit. Aran cuan jun li cui̱nk sic lix nim ukˈ. 7 Cuanqueb cuib oxib aj fariseo ut aj tzolol chakˈrab aran. Yo̱queb chirilbal ma tixqˈuirtesi tana li rukˈ li cui̱nk aˈin saˈ li hiloba̱l cutan re nak naru teˈxjit li Jesús. 8 Li Jesús quixnau cˈaˈru yo̱queb chixcˈoxlanquil. Joˈcan nak quixye re li cui̱nk li sic rukˈ: ―Cuaclin. Xakab a̱cuib chiruheb, chan. Ut li cui̱nk quicuacli ut quixakli chiruheb. 9 Li Jesús quixye reheb: ―Cuan cˈaˈru nacuaj xpatzˈbal e̱re. ¿Cˈaˈru us xba̱nunquil saˈ li hiloba̱l cutan? ¿Ma naru xba̱nunquil li us malaj li incˈaˈ us? ¿Ma us xcolbal xyuˈam junak malaj xsachbal? chan reheb. 10 Li Jesús quicana chirilbaleb chixju̱nkaleb, ut quixye re li cui̱nk li sic rukˈ: ―Yeˈ la̱ cuukˈ, chan. Ut li cui̱nk quixyeˈ li rukˈ ut saˈ ajcuiˈ li ho̱nal aˈan quiqˈuira li rukˈ. 11 Cˈajoˈ nak queˈjoskˈoˈ eb laj fariseo ut laj tzolol chakˈrab, ut queˈoc chixyebal chi ribileb rib chanru nak teˈxjit li Jesús.\nLi Jesús quixsicˈ ruheb li cablaju chi apóstol\n12 Saˈ jun li cutan co̱ li Jesús chi tijoc saˈ xbe̱n jun li tzu̱l. Quixnumsi li kˈojyi̱n chi tijoc chiru li Dios. 13 Nak ac xsake̱u quixbokeb lix tzolom ut quixsicˈ ruheb li cablaju saˈ xya̱nkeb ut quixqˈueheb chokˈ apóstol. Aˈaneb aˈin li apóstol li quixsicˈ ruheb: 14 laj Simón li quixqˈue ajcuiˈ Pedro chokˈ xcˈabaˈ; laj Andrés li ri̱tzˈin laj Pedro; laj Jacobo; laj Juan; laj Felipe; laj Bartolomé; 15 laj Mateo; laj Tomás; laj Jacobo li ralal laj Alfeo; laj Simón li nequeˈxye ajcuiˈ Zelote re; 16 laj Judas li ri̱tzˈin laj Jacobo ut laj Judas Iscariote li quikˈaxtesin re li Jesús mokon saˈ rukˈeb li xicˈ nequeˈiloc re.\nLi Jesús quixqˈuirtesi nabaleb li cristian\n17 Li Jesús quicube saˈ li tzu̱l rochbeneb lix tzolom ut quicana saˈ jun naˈajej takˈa ru rochbeneb lix qˈuialeb chic lix tzolom ut li qˈuila tenamit li queˈchal chak saˈ eb li tenamit Judea ut Jerusalén. Ut cuan ajcuiˈ li queˈchal saˈ eb li tenamit li cuanqueb chire li palau joˈ Tiro ut Sidón. Quilajeˈchal re nak teˈrabi li cˈaˈru tixye li Jesús ut re ajcuiˈ nak li Jesús tixqˈuirtesiheb li yaj. 18 Ut quixqˈuirtesiheb ajcuiˈ li cuanqueb ma̱us aj musikˈej riqˈuineb. 19 Ut li qˈuila tenamit teˈraj xchˈeˈbal li Jesús re nak teˈqˈuirtesi̱k. Aˈan naxqˈuirtesiheb riqˈuin lix cuanquilal. 20 Ut li Jesús quirileb lix tzolom ut qui‑oc chixyebal: ―Us xak e̱re la̱ex li nebaˈex, xban nak cuanquex chic rubel xcuanquil li Dios. 21 Us xak e̱re la̱ex li textzˈoca̱k anakcuan xban nak ta̱cˈojoba̱k e̱chˈo̱l. Us xak e̱re la̱ex li yo̱quex chi ya̱bac anakcuan xban xrahil e̱chˈo̱l xban nak saˈ jun cutan texseˈek xban xsahil e̱chˈo̱l. 22 Us xak e̱re la̱ex nak xicˈ tex‑ilekˈ saˈ incˈabaˈ la̱in li Cˈajolbej. Us xak e̱re la̱ex nak tex‑isi̱k saˈ xya̱nkeb ut texhobekˈ saˈ incˈabaˈ la̱in ut ta̱yehekˈ e̱re nak incˈaˈ us e̱naˈleb. 23 Chisahokˈ saˈ e̱chˈo̱l nak teˈxba̱nu e̱re chi joˈcan. Chicˈojla̱k e̱chˈo̱l xban nak cuan jun le̱ kˈajca̱munquil riqˈuin li Dios saˈ choxa. Joˈcan ajcuiˈ nak queˈxtzˈekta̱na eb li profeta junxil eb lix xeˈto̱nil xyucuaˈeb li tenamit aˈin. 24 Abanan, la̱ex li biomex raylal cha̱lel saˈ e̱be̱n xban nak ac xecˈojob e̱chˈo̱l arin saˈ ruchichˈochˈ. 25 Raylal cha̱lel saˈ e̱be̱n la̱ex li cuan nabal cˈaˈru e̱re xban nak ta̱cuulak xkˈehil nak ma̱cˈaˈ chic cua̱nk e̱re re textzaca̱nk. Raylal cha̱lel saˈ e̱be̱n la̱ex li nequexseˈec anakcuan xban xsahil e̱chˈo̱l xban nak mokon texya̱bak xban xrahil e̱chˈo̱l. 26 Raylal cha̱lel saˈ e̱be̱n la̱ex li naqˈueheˈ e̱lokˈal arin saˈ ruchichˈochˈ xbaneb li tenamit. Joˈcaˈin ajcuiˈ nak queˈqˈueheˈ xlokˈal eb li profeta aj balakˈ xbaneb le̱ xeˈto̱nil yucuaˈ.\nCherahakeb li xicˈ nequeˈiloc e̱re\n27 Ut la̱ex li yo̱quex chi abi̱nc re li yo̱quin chixyebal, cheqˈuehak retal li tinye e̱re. Cherahakeb li xicˈ nequeˈiloc e̱re. Ut cheba̱nuhak usilal reheb li nequeˈtzˈekta̱nan e̱re. 28 Chetzˈa̱ma̱k rusilal li Dios saˈ xbe̱neb li nequeˈma̱usilan e̱re. Ut chextijok ajcuiˈ chirixeb li nequeˈhoboc e̱re. 29 Cui ani ta̱sacˈok xnakˈ a̱cuu, qˈue li jun pacˈal re, re tixsacˈ. Cui ani ta̱raj xmakˈbal la̱ chaque̱t, qˈue ajcuiˈ la̱ cami̱s re. 30 Li ani tixtzˈa̱ma cˈaˈru re a̱cue, qˈue re. Ut cui ani tixmakˈ cˈaˈru a̱cue cha̱cuu, ma̱patzˈ chic re̱kaj re. 31 Cui la̱ex te̱raj nak cha̱bilakeb le̱ ras e̱ri̱tzˈin e̱riqˈuin, cha̱bilakex ajcuiˈ la̱ex riqˈuineb aˈan. 32 Cui caˈaj cuiˈ li ani narahoc e̱re nequera, ma̱cˈaˈ xjalanil li yo̱quex chixba̱nunquil, riqˈuin li nequeˈxba̱nu li ma̱jiˈ nequeˈpa̱ban xban nak caˈaj cuiˈ li ani narahoc reheb nequeˈxra. 33 Cui caˈaj cuiˈ li nequeˈba̱nun usilal e̱re, nequeba̱nu usilal reheb, ma̱cˈaˈ xjalanil li yo̱quex chixba̱nunquil riqˈuin li nequeˈxba̱nu li ma̱jiˈ nequeˈpa̱ban. Xban nak caˈaj cuiˈ li ani naba̱nun usilal reheb nequeˈxba̱nu usilal re. 34 Cui la̱ex nequetoˈoni tumin caˈaj cuiˈ reheb li nequenau nak teˈxqˈue re̱kaj, ma̱cˈaˈ xjalanil li yo̱quex chixba̱nunquil riqˈuin li nequeˈxba̱nu li toj ma̱jiˈ nequeˈpa̱ban xban nak nequeˈxtoˈoni tumin caˈaj cuiˈ reheb li nequeˈxnau nak teˈxqˈue re̱kaj. 35 Joˈcan ut nak cherahakeb li ani xicˈ nequeˈiloc e̱re. Cheba̱nuhak usilal reheb. Ut cheqˈuehak chi toˈ re li cˈaˈru tixpatzˈ e̱re chi incˈaˈ te̱roybeni re̱kaj. Cui te̱ba̱nu aˈan, kˈaxal nim le̱ kˈajca̱munquil li ta̱qˈuehekˈ e̱re ut la̱exak li ralal xcˈajol li nimajcual Dios. Aˈan kˈaxal nim xcuyum saˈ xbe̱neb li incˈaˈ useb xnaˈleb li incˈaˈ nequeˈxnau bantioxi̱nc. 36 Chex‑uxta̱na̱nk biˈ u xban nak le̱ yucuaˈ cuan saˈ choxa na‑uxta̱nan u. 37 Mextzˈiloc a̱tin chirixeb le̱ ras e̱ri̱tzˈin re nak li Dios incˈaˈ ta̱tzˈilok a̱tin che̱rix la̱ex. Me̱tzˈekta̱na le̱ ras e̱ri̱tzˈin re nak li Dios incˈaˈ textzˈekta̱na la̱ex. Checuyak xma̱queb le̱ ras e̱ri̱tzˈin re nak li Dios tixcuy e̱ma̱c la̱ex. 38 Chesi cˈaˈru re le̱ ras e̱ri̱tzˈin ut li Dios tixqˈue re̱kaj e̱re. Tixqˈue re̱kaj e̱re chi nabal chiru li xeqˈue la̱ex. Tixqˈue chi nujenak li bisleb, chi yo̱k chi pajecˈ xban nak kˈaxal cuiˈchic nabal li tixqˈue e̱re. Riqˈuin li bisleb li texbisok cuiˈ la̱ex, aˈan ajcuiˈ li ta̱bisekˈ cuiˈ li ta̱qˈuehekˈ e̱re, chan. 39 Li Jesús quixye li jaljo̱quil ru a̱tin aˈin reheb li tenamit ut quixye: ―Junak mutzˈ, ¿Ma naru ta biˈ tixcˈut xbe junak chic mutzˈ? ¿Ma incˈaˈ ta biˈ saˈ cuibal teˈtˈanekˈ saˈ jul xban nak mutzˈeb? 40 Ma̱ jun aj tzolonel naxkˈax xcuanquil laj tzolol re. Abanan nak acak xtzol rib chi tzˈakal, tixtau ajcuiˈ xcuanquil laj tzolol re. 41 ¿Cˈaˈut nak nacaqˈue retal li cˈaj cheˈ cuan saˈ xnakˈ ru la̱ cuas a̱cui̱tzˈin ut incˈaˈ nacaqˈue retal li tzˈamba cuan saˈ xnakˈ a̱cuu la̱at? 42 ¿Chanru nak ta̱ye re la̱ cuas a̱cui̱tzˈin, “Cuisihak li cˈaj cheˈ saˈ xnakˈ a̱cuu”, nak toj cuan li tzˈamba saˈ xnakˈ a̱cuu la̱at? At aj caˈpacˈal u, xbe̱n cua isi li tzˈamba cuan saˈ li xnakˈ a̱cuu la̱at, re nak tat‑ilok chi tzˈakal re risinquil li cˈaj cheˈ cuan saˈ xnakˈ ru la̱ cuas a̱cui̱tzˈin. 43 Joˈcan ajcuiˈ riqˈuin li cheˈ. Cui cha̱bil junak cheˈ, cha̱bil ajcuiˈ li ru naru̱chin. Ut cui incˈaˈ us li cheˈ, li ru li naru̱chin incˈaˈ ajcuiˈ us. Li cha̱bil cheˈ incˈaˈ naru naru̱chin li incˈaˈ us, chi moco li cheˈ incˈaˈ us naru naru̱chin li us. 44 Ut riqˈuin li ru naru̱chin nanauman ru li cheˈ. Li tun qˈuix incˈaˈ naru naru̱chin li higos chi moco li qˈuix naru naru̱chin li uvas. 45 Joˈcan ajcuiˈ riqˈuin li cristian. Li ani cha̱bil, cha̱bil ajcuiˈ lix yehom xba̱nuhom xban nak cuan li cha̱bilal riqˈuin. Ut li ani incˈaˈ cha̱bil, incˈaˈ cha̱bil lix yehom xba̱nuhom xban nak ma̱cˈaˈ li cha̱bilal riqˈuin. Riqˈuin li ra̱tin li junju̱nk nacˈutun chanru li ra̱m. 46 ¿Cˈaˈut nak nequeye, “Ka̱cuaˈ, Ka̱cuaˈ” cue cui incˈaˈ nequeba̱nu li cˈaˈru ninye? 47 Joˈcan nak li ani na‑abin re li cua̱tin ut naxba̱nu li cˈaˈru ninye, li jun aˈan tinjuntakˈe̱ta riqˈuin jun li cui̱nk quixyi̱b li rochoch. 48 Quixbec chi cham ut quixqˈue li cimiento saˈ xbe̱n li pec. Quichal li hab ut quibutˈir li nimaˈ. Coxsacˈ rib li haˈ chiru li cab ut incˈaˈ quirecˈasi li cab saˈ xnaˈaj xban nak yi̱banbil chi us saˈ xbe̱n pec. 49 Ut li ani na‑abin re li cua̱tin ut incˈaˈ naxba̱nu li cˈaˈru ninye, li jun aˈan tinjuntakˈe̱ta riqˈuin li cui̱nk li quixyi̱b li rochoch saˈ xbe̱n chˈochˈ ut incˈaˈ quixbec xnaˈaj lix cimiento. Nak quibutˈir li nimaˈ, li haˈ coxsacˈ rib chiru li cab. Quitˈaneˈ li cab ut quisach chi jun aj cua, chan li Jesús reheb.


Tower of Babel in Q'eqchi' / Kekchi\nLi nimla ochoch torre xc'aba' re Babel\nSa' eb li cutan a'an jun ajcui' li ra'tinoba'leb li cristian sa' ruchich'och'.\nLi cristian que'co'eb chi cua'nc sa' li na'ajej li cuan bar na-el cui' chak li sak'e. Que'xtau jun ch'och' helho ru. Li ch'och' a'an cuan xcue'nt Sinar. Ut aran que'cana.\nUt que'xye chi ribileb rib: — Takayib' li xan ut takac'at chi us, chanqueb. Ut li xan quic'anjelac chok' re'kaj li pec. Ut li quic'anjelac re xletzbal li xan, a'an li na-el sa' ch'och' asfalto xc'aba'.\nQue'xye: —K ayib' ak junak katenamit ut jun li nimla ochoch najt xteram torre xc'aba'. Tac' uulak toj sa' choxa li xnajtil xteram. Chi jo'ca'in te'xq'ue retal sa' chixjunil li ruchich'och' nak la'o cuan kana'leb. Ut inc'a' takajeq'ui kib yalak bar sa' ruchich'och', chanqueb.\nUt li Ka'cua' Dios quicube chak ut quiril li c'a'ru yo'queb chixba'nunquil li cuin' k. Quiril li tenamit ut li torre li yo'queb chixyib' anquil.\nLi Kac' ua' Dios quixye: — Li tenamit jun ajcui' ut jun ajcui' li ra'tinoba'leb. Xe'xtiquib xba'nunquil li nimla ochoch a'in. Cui jo'ca'in lix na'lebeb, ma'min te'xcanab xba'nunquil li c'a'ru neque'xc'oxla.\nJo'can ut tocubek ut takajal li ra'tinoba'leb re nak inc'a' te'xtau ru li c'a'ru te'xye chi ribileb rib, chan li Dios.\nUt li Dios quixjeq'uiheb ru sa' chixjunil li ruchich'och' ut que'xcanab li trabaj li que'xtiquib xba'nunquil.\nXban nak li Dios quixjal li ra'tinoba'leb, que'xq'ue chok' xc'aba' li na'ajej a'an Babel. Ut li Ka'cua' Dios quixjeq'uiheb chixjunil li cristian yalak bar sa' ruchich'och'.\nSource: LI SANTIL HU. La Santa Biblia en el idioma Kekchí de Guatemala Liga Bíblica Internacional, 2010.\nSaß eb li cutan aßan jun ajcuiß li râtinobâleb li cristian saß ruchichßochß.\nLi cristian queßcôeb chi cuânc saß li naßajej li cuan bar na-el cuiß chak li sakße. Queßxtau jun chßochß helho ru. Li chßochß aßan cuan xcuênt Sinar. Ut aran queßcana.\nUt queßxye chi ribileb rib: —Takayîb li xan ut takacßat chi us, chanqueb. Ut li xan quicßanjelac chokß rêkaj li pec. Ut li quicßanjelac re xletzbal li xan, aßan li na-el saß chßochß asfalto xcßabaß.\nQueßxye: —Kayîbak junak katenamit ut jun li nimla ochoch najt xteram torre xcßabaß. Tâcuulak toj saß choxa li xnajtil xteram. Chi joßcaßin teßxqßue retal saß chixjunil li ruchichßochß nak lâo cuan kanaßleb. Ut incßaß takajeqßui kib yalak bar saß ruchichßochß, chanqueb.\nUt li Kâcuaß Dios quicube chak ut quiril li cßaßru yôqueb chixbânunquil li cuînk. Quiril li tenamit ut li torre li yôqueb chixyîbanquil.\nLi Kâcuaß Dios quixye: —Li tenamit jun ajcuiß ut jun ajcuiß li râtinobâleb. Xeßxtiquib xbânunquil li nimla ochoch aßin. Cui joßcaßin lix naßlebeb, mâmin teßxcanab xbânunquil li cßaßru nequeßxcßoxla.\nJoßcan ut tocubek ut takajal li râtinobâleb re nak incßaß teßxtau ru li cßaßru teßxye chi ribileb rib, chan li Dios.\nUt li Dios quixjeqßuiheb ru saß chixjunil li ruchichßochß ut queßxcanab li trabaj li queßxtiquib xbânunquil.\nXban nak li Dios quixjal li râtinobâleb, queßxqßue chokß xcßabaß li naßajej aßan Babel. Ut li Kâcuaß Dios quixjeqßuiheb chixjunil li cristian yalak bar saß ruchichßochß.\nInformation about Q'eqchi' | Numbers | Tower of Babel


Li Xkamik li Kriist | Li Santil Hu ut li wank chisa’\nLi Xkamik li Kriist\nLi Jesus kixkʼojobʼ jun chik li nimla kutan ut kixnima ru. Kikʼayiik xbʼaan jun li ramiiw ut kiklawxiik chiru cheʼ\nLI Jesus oxibʼ chihabʼ rikʼin waqibʼ po rokik chi xpuktesinkil li chaabʼil esilal arin saʼ Ruuchichʼochʼ ut chʼolchʼo chiru naq yook chaq chi nachʼok li xkamik. Ebʼ laj Judiiy li keʼkʼamok bʼe saʼebʼ li paabʼal keʼxkʼuubʼ xkamsinkil li Jesus, abʼan teʼxuwaq chiruhebʼ li tenamit xbʼaan naq ilbʼil joʼ propeet. Aran naq laj Tza kitaqlank saʼ xchʼool laj Judas, jun rehebʼ li kabʼlaju, re naq tixkʼayi laj Tzolonel. Ebʼ laj kʼamol bʼe saʼebʼ li paabʼal keʼxtoj re laj Judas 30 tumin re plaat.\nAk wulajaq xkamik li Jesus naq kixchʼutubʼ ribʼ rikʼinebʼ li Xʼapostol re xnimankil li Paswa. Chirix chik aʼan kixkʼojobʼ jun chik li nimla kutan re xnimankil ru: Xjultikankil li Xkamik, abʼan xbʼeenwa kirisi laj Judas Iscariote saʼ xyanqebʼ. Kixchap li kaxlanwa, kitijok ut kixnumsi saʼ xyanqebʼ li junlaju chi Apostol. Tojaʼ naq kixchʼolobʼ: «Aʼin [reetalil] lintzʼejwal qʼaxtesinbʼil saʼ eekʼabʼaʼ. Chebʼaanu aʼin re xnimankil injultikankil». Chirix chik aʼan kixnumsi li ukʼlebʼ sekʼ re bʼiin ut kixye: «[Aʼin reetalil] li Akʼ Sumwank saʼ xkʼabʼaʼ linkikʼel» (Lucas 22:19, 20).\nSaʼ li qʼoqyink ajwiʼ aʼin, li Jesus kixkʼut naabʼal li naʼlebʼ chiruhebʼ li Xʼapostol. Joʼkan naq kixkʼe rehebʼ jun li akʼ chaqʼrabʼ re naq teʼxra ribʼ, ut kixye: «Chixjunilebʼ teʼnawoq re naq laaʼex intzolom: wi nekera eeribʼ cheribʼil eeribʼ» (Juan 13:34, 35). Kixye ajwiʼ rehebʼ naq inkʼaʼ teʼchʼinaaq xchʼool chirix li ok re xkʼulbʼal. Tojaʼ naq kitijok chirixebʼ chi anchal xchʼool. Ut chirix chik aʼan keʼok chi bʼichank chiru li Yos ut kohebʼ Getsemani.\nSaʼ li naʼaj aʼin li Jesus kixwiqʼibʼ ribʼ ut kixte li raanm chiru li Jehobʼa. Abʼan maakʼaʼ saʼ xchʼool naq kolchapeʼq xbʼaanebʼ aj puubʼ ut ebʼ laj tij. Ut re xkʼutbʼal naq aʼan li Jesus, laj Judas kixtzʼubʼ ru. Tojaʼ naq ebʼ laj puubʼ keʼxchap li Jesus ut ebʼ li Apostol keʼelelik xbʼaanebʼ xxiw.\nLi Jesus kixye saʼ li raqlebʼaal aatin chiruhebʼ laj Judio naq aʼan Ralal li Yos. Ebʼ laj raqol aatin keʼxye naq rikʼin li kixye yook xmaajewankil li Yos. Ut saʼ xkʼabʼaʼ li tikʼtiʼ aʼin naru natenebʼaak kamk saʼ xbʼeen. Tojaʼ naq koleʼxxaqabʼ chiru laj Poncio Pilato, li awabʼej re li tenamit Roma. Naq li awabʼej aʼin kiril li Jesus kixkʼe reetal naq maakʼaʼ xmaak. Usta chʼolchʼo chiru aʼin, kixpaabʼ re li tenamit li yook xpatzʼbʼal li xkamik.\nKikʼameʼk li Jesus saʼ li naʼaj Golgota ut aran kiklawxiik chiru cheʼ xbʼaanebʼ laj puubʼ re li tenamit Roma. Saʼ junpaat kiqʼoqyinoʼk ru li kutan. Saʼ li eewu ajwiʼ aʼin naq kikamk li Jesus, kichalk jun li nimla hiik. Li xtibʼel keʼxkʼe saʼ jun li ochoch pek. Ut wulajaq, ebʼ laj tij keʼxtzʼap re li rokebʼaal li ochoch pek ut keʼxkʼe aj kʼaakʼalehom re. Ma aran kikanaak chi junajwa? Inkʼaʼ! Xbʼaan naq tkʼulmanq li nimla sachbʼachʼoolej.\n(Isinbʼil chaq saʼ Mateo tasal 26, 27, saʼ Marcos tasal 14, 15, saʼ Lucas tasal 22, 23 ut saʼ Juan tasal 12-19.)\nKʼaru li nimla kutan kixkʼojobʼ li Jesus ut kixnima ru?\nKʼaru li jalan jalanq chi naʼlebʼ kixbʼaanu naq tkamsiiq li Kriist?\nWANK XWANKIL XKʼANJEL LI KRIIST\nRe naq ttzʼaqloq ru li Rajom li Yos chirixebʼ li poyanam kiʼajmank naq tkamq li Jesus. Li Jesus inkʼaʼ kikamk saʼ xkʼabʼaʼ li maak, xbʼaan naq moko kireechani ta li maak naq kiyoʼlaak. Li santil musiqʼej kikʼehok chaq re xyuʼam. Abʼanan, kixqʼaxtesi li xyuʼam chi anchal xchʼool re naq tooruuq xtawbʼal li sahil chʼoolejil ut li junelik yuʼam saʼ li Ruuchichʼochʼ. Maajunwa raj xqataw aʼin saʼ xkʼabʼaʼ laj Adan xbʼaan naq kixqʼet ribʼ chiru li Yos (Mateo 20:28; Lucas 1:34, 35; Juan 3:16, 36; 2 Pedro 3:13). *\n^ párr. 15 Taataw xkomon li naʼlebʼ chirix li xkamik li Jesus saʼ li Tzolom 5 re li tasal hu Kʼaru Tzʼaqal Naxchʼolobʼ li Santil Hu?


Resil li Santil Hu: Li Nima' Jordan - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nK'ARU yookeb' xb'aanunkil eb' laj Israel? Yookeb' chi nume'k sa' xyi li nima' Jordan. Ab'an b'ar xko li ha'? Sa'eb' li kutan a'an, naxk'e naab'al li hab' ut sa' junpaat nab'ut'unk li nima'. Ab'an, anaqwan maak'a' chik li ha'! Eb' laj Israel yookeb' chi nume'k sa' xyi, jo' ke'xb'aanu chaq sa' li Kaqi Palaw. Qilaq b'ar xko chixjunil li ha'.\nNaq xwulak xkutankil naq eb' laj Israel te'nume'q sa' li nima', li Jehob'a kixye re laj Josue naq tixye reheb' laj Israel: ‹Eb' laj tij te'k'amoq re xkaaxil li sumwank ut te'k'amoq b'e chiqu. Ut naq te'xk'e li roq sa' li nima' li ha' tchaqiq›.\nJo'kan naq eb' laj tij ke'xk'am xkaaxil li sumwank ut ke'k'amok b'e chiruheb' laj Israel. Li nima' kaw roq ut cham xsa'. Naq eb' laj tij ke'wulak sa' li nima' ink'a' ke'xuwak naq ke'xch'ik rib' sa' ha'. Ut naq ke'xk'e li roq sa' li ha', ki'ok chi chaqik li nima'! Li Jehob'a kixtz'ap xb'e li ha', a'an jun chik li sachb'ach'oolej.\nEb' laj tij ke'xk'am xkaaxil li sumwank ut ke'kanaak sa' xyi li nima'. Chirix chik a'an, ke'ok chi nume'k eb' laj Israel jo' nak'utunk sa' li eetalil.\nNaq ke'nume'k chixjunileb' laj Israel, li Jehob'a kixye re laj Josue naq tixsik' 12 chi winq kaweb' rib' ut tixye reheb': ‹Ayuqex sa' li nima' b'arwi' wankeb' laj tij rik'in xkaaxil li sumwank. Aran teerisi 12 chi pek ut teek'e b'arwi' teenumsi li q'oqyink. Wi wulaj kab'ej leeralal leek'ajol te'xpatz' eere, k'aru xyaalal eb' li 12 chi pek a'in? Teeye reheb' naq li nima' Jordan kichaqik naq ke'xnumsi xkaaxil li sumwank sa' xyi li nima'. Eb' li pek tixjultika eere li sachb'ach'oolej a'in›. Laj Josue kixk'e ajwi' 12 chi pek b'arwi' ke'xaqli laj tij sa' li nima'.\nChirix chik a'an laj Josue kixye reheb' laj tij: ‹Elenqex sa' li nima' Jordan!› Naq eb' laj tij ke'elk chisa', li nima' ki'ok wi' chik chi b'ut'unk.\nK’aru kixb’aanu li Jehob’a re naq eb’ laj Israel te’ruuq chi nume’k sa’ li nima’ Jordan?\nRe naq eb’ laj Israel te’nume’q sa’ li nima’, k’aru ke’xb’aanu re xk’utb’esinkil naq kaweb’ li xpaab’al?\nK’a’ut kixye li Jehob’a re laj Josue naq tixxok 12 chi pek sa’ li nima’?\nK’aru kik’ulmank naq eb’ laj tij ke’elk chaq sa’ li nima’?\nChaawil li naxye Josué 3:1-17.\nJo’ xqil sa’ li tzolom a’in, k’aru tento tqab’aanu re naq li Jehob’a tooxtenq’a ut toorosob’tesi? (Jos. 3:13, 15; Pro. 3:5; Sant. 2:22, 26.)\nK’aru kixk’ul li nima’ naq eb’ laj Israel ke’nume’k chisa’? Ut chanru kixnima a’in li xk’ab’a’ li Jehob’a? (Jos. 3:15; 4:18; Sal. 66:5-7.)\nChaawil li naxye Josué 4:1-18.\nK’aru xyaalal eb’ li 12 chi pek li ke’risi chaq sa’ li nima’ ut ke’xk’e sa’ li na’aj Guilgal? (Jos. 4:4-7.)


SAN MARCOS 14 KEK - Queˈraj xchapbal li Jesús - Cuib - Bible Gateway\nSAN MARCOS 14 Kekchi (KEK)\nQueˈraj xchapbal li Jesús\n14 Cuib cutan chic ma̱ nacuulac xkˈehil li ninkˈe re xjulticanquil li reliqueb laj Israel saˈ li tenamit Egipto. Pascua nayeman re li ninkˈe aˈan. Aˈan ajcuiˈ xkˈehil li ninkˈe nak nequeˈxcuaˈ li caxlan cua chi ma̱cˈaˈ xchˈamal. Saˈ eb li cutan aˈan eb lix be̱nil aj tij ut eb laj tzˈi̱b yo̱queb chixsicˈbal chanru nak teˈxyoˈob a̱tin chirix li Jesús re nak teˈxqˈue chi camsi̱c. 2 Ut queˈxye chi ribileb rib: ―Incˈaˈ takachap li Jesús nak yo̱k li ninkˈe xban nak teˈpokˈ li tenamit kiqˈuin ut teˈoc chi pletic, chanqueb.\nNak quiyuleˈ li sununquil ban saˈ xjolom li Jesús xban jun li ixk\n3 Li Jesús cuan aran Betania saˈ rochoch laj Simón li saklep rix. Chunchu saˈ me̱x nak quichal jun li ixk. Cuan chak jun chˈina botella sununquil ban riqˈuin. Lix naˈaj li ban aˈan yi̱banbil riqˈuin cha̱bil pec alabastro xcˈabaˈ ut li sununquil ban aˈan nardo xcˈabaˈ ut kˈaxal terto xtzˈak. Li ixk quixtok xcux li chˈina botella ut quixqˈue li ban saˈ xjolom li Jesús. 4 Cuan li queˈjoskˈoˈ ut queˈxye chi ribileb rib: ―¿Cˈaˈut nak xsach li sununquil ban aˈan chi ma̱cˈaˈ rajbal? 5 Xru raj xcˈayiman chi numenak oxib ciento denarios (Q150) ut xkajeqˈui raj reheb li nebaˈ, chanqueb. Ut queˈoc chixcuechˈinquil li ixk. 6 Ut li Jesús quixye reheb: ―¿Cˈaˈut nak yo̱quex chixchˈiˈchˈiˈinquil li ixk? Canabomak xcuechˈinquil xban nak us li xba̱nu cue. 7 Li nebaˈ junelic cuanqueb saˈ e̱ya̱nk. Yalak jokˈe naru te̱tenkˈaheb. Abanan la̱in moco cua̱nkin ta junelic e̱riqˈuin. 8 Li ixk aˈin xba̱nu li joˈ qˈuial xru xba̱nunquil. Ma̱jiˈ nincam abanan ac xinixban re lin mukbal. 9 Relic chi ya̱l tinye e̱re nak ta̱yema̱nk resil li colba‑ib yalak bar, ta̱yema̱nk ajcuiˈ resil li cˈaˈru xba̱nu li ixk aˈin re xjulticanquil aˈan, chan. 10 Ut laj Judas Iscariote, xcomoneb li cablaju, co̱ riqˈuineb lix be̱nil aj tij chixyebal reheb nak tixkˈaxtesi li Jesús saˈ rukˈeb. 11 Ut eb laj tij nak queˈrabi aˈan cˈajoˈ nak queˈsahoˈ saˈ xchˈo̱leb ut queˈxyechiˈi xtumin. Ut laj Judas quixsicˈ xya̱lal chanru nak tixkˈaxtesi li Jesús saˈ rukˈeb.\n12 Saˈ li xbe̱n cutan re li ninkˈe nak nequeˈxcuaˈ li caxlan cua chi ma̱cˈaˈ xchˈamal, nequeˈxmayeja jun li carner. Li ninkˈe aˈan re xjulticanquil li reliqueb laj Israel saˈ li tenamit Egipto. Eb lix tzolom queˈxye re li Jesús: ―¿Bar ta̱cuaj takacauresi chak li naˈajej re ta̱tzaca cuiˈ li mayejanbil xul? chanqueb. 13 Li Jesús quixye reheb cuib lix tzolom: ―Ayukex saˈ li tenamit. Aran te̱cˈul jun li cui̱nk yo̱ chak chixcˈambal jun cuc xhaˈ. Te̱ta̱ke aˈan. 14 Bar ta̱oc aˈan aran ajcuiˈ tex‑oc la̱ex. Ut te̱ye re laj e̱chal cab, “Chan laj tzolonel, ¿bar len cuan li naˈajej ta̱cuaˈak cuiˈ rochbeneb lix tzolom?” chaˈkex re. 15 Ut aˈan tixcˈut che̱ru jun nimla naˈajej takecˈ saˈ xcaˈ tasalil li cab. Ac yi̱banbil li naˈajej. Ut aran toxe̱cauresi li ninkˈe chokˈ ke, chan li Jesús. 16 Queˈco̱eb saˈ li tenamit ut qui‑uxman joˈ quixye li Jesús. Ut aran queˈxcauresi li ninkˈe. 17 Nak qui‑ecuu, quicuulac li Jesús rochbeneb lix tzolom. 18 Nak ac yo̱queb chi cuaˈac saˈ li me̱x, li Jesús quixye reheb lix tzolom, ―Relic chi ya̱l tinye e̱re nak jun e̱re la̱ex ta̱kˈaxtesi̱nk cue saˈ rukˈeb li xicˈ nequeˈiloc cue, chan. 19 Ut eb aˈan queˈrahoˈ saˈ xchˈo̱leb ut eb li junju̱nk queˈoc chixyebal re li Jesús: ―¿Ma la̱in ta biˈ tinkˈaxtesi̱nk a̱cue, Ka̱cuaˈ? chanqueb. 20 Ut li Jesús quichakˈoc ut quixye reheb: ―Li ta̱kˈaxtesi̱nk cue, aˈan jun e̱re la̱ex li yo̱ chixtzˈabal lix caxlan cua cuochben saˈ li secˈ. 21 Relic chi ya̱l la̱in li Cˈajolbej tincˈul li cˈaˈru tzˈi̱banbil chak retalil chicuix. Abanan raylal cuan saˈ xbe̱n li cui̱nk li ta̱kˈaxtesi̱nk cue. Kˈaxal us raj chokˈ re li cui̱nk aˈan nak incˈaˈ ta quiyoˈla.― 22 Ut nak yo̱queb chi cuaˈac, li Jesús quixchap li caxlan cua. Quixbantioxi chiru li Dios, quixjachi, tojoˈnak quixjeqˈui reheb lix tzolom. Ut quixye reheb: ―Cuaˈinkex. Aˈan aˈin intzˈejcual.― 23 Ut quixchap ajcuiˈ li secˈ re ucˈac ut quixbantioxi chiru li Dios, tojoˈnak quixqˈue reheb ut chixjunileb queˈucˈac. 24 Ut li Jesús quixye reheb: ―Aˈan aˈin lin quiqˈuel li ta̱hoyekˈ saˈ xcˈabaˈeb chixjunileb ut aˈan ta̱xakaba̱nk xcuanquil li Acˈ Contrato. 25 Relic chi ya̱l tinye e̱re nak incˈaˈ chic tincuucˈ lix yaˈal ru li uva toj ta̱cuulak xkˈehil nak tincuucˈ cuiˈchic saˈ lix nimajcual cuanquilal li Dios, chan li Jesús.\nLi Jesús quixye nak ta̱tzˈekta̱na̱k xbaneb lix tzolom\n26 Ut nak ac xeˈrakeˈ xbichanquil jun li bich, queˈco̱eb saˈ li tzu̱l Olivos. 27 Ut li Jesús quixye reheb: ―Che̱junilex la̱ex ta̱chˈina̱k le̱ chˈo̱l ut tine̱canab injunes chiru a kˈojyi̱n aˈin xban nak joˈcaˈin tzˈi̱banbil retalil xbaneb li profeta: Tincanab chi camsi̱c laj ilol reheb li carner ut eb li carner teˈxchaˈchaˈi ribeb. 28 Ut nak acak xincuacli cuiˈchic chi yoˈyo saˈ xya̱nkeb li camenak, la̱in xbe̱n cua tinxic che̱ru aran Galilea.― 29 Ut laj Pedro quixye re: ―Usta chixjunileb tateˈxcanab abanan la̱in incˈaˈ tatincanab.― 30 Ut li Jesús quichakˈoc ut quixye re: ―Relic chi ya̱l tinye a̱cue nak toj ma̱jiˈ naya̱bac xcaˈ sut li tzoˈ xul nak la̱at ac xaye oxib sut nak incˈaˈ nacanau cuu.― 31 Ut laj Pedro quixye cuiˈchic chi cau: ―Ma̱ jokˈe tinye nak incˈaˈ ninnau a̱cuu usta tineˈxcamsi a̱cuochben, chan. Ut joˈcan queˈxye chixjunileb lix tzolom.\n32 Li Jesús quicuulac rochbeneb lix tzolom saˈ li naˈajej Getsemaní xcˈabaˈ. Li Jesús quixye reheb lix tzolom: ―Cana̱kex arin. Xic cue chi tijoc la̱in.― 33 Ut quixcˈam oxib lix tzolom chirix. Aˈaneb laj Pedro, laj Jacobo ut laj Juan. Ut cˈajoˈ nak qui‑oc chi yotˈecˈ xchˈo̱l li Jesús. 34 Quixye reheb lix tzolom: ―Cuan jun raylal saˈ inchˈo̱l yo̱ chinyotˈbal. La̱in nacuecˈa nak incˈaˈ chic tincuy. Cana̱kex arin ut yoˈlenkex.― 35 Ut li Jesús quibe̱c chic caˈchˈin ut quixcuikˈib rib saˈ chˈochˈ ut qui‑oc chi tijoc ut quixtzˈa̱ma re li Ka̱cuaˈ Dios ut quixye: ―Cui ta tixqˈue rib, incˈaˈ raj tincˈul li raylal aˈin.― 36 Ut quixye ajcuiˈ: ―At inYucuaˈ, la̱in ninnau nak chixjunil naru xba̱nunquil cha̱cuu. Cui ta naru incˈaˈ raj tincˈul li raylal aˈin. Abanan chi‑uxma̱nk li cˈaˈru nacacuaj la̱at ut ma̱cuaˈ li nacuaj la̱in.― 37 Ut nak quisukˈi chak li Jesús, quixtauheb chi cua̱rc lix tzolom. Ut quixye re laj Pedro: ―At Simón, ¿ma yo̱quex chi cua̱rc? ¿Ma incˈaˈ xru xexyoˈlec jun o̱rak cuochben? 38 Chexyoˈlek ut chextijok re nak incˈaˈ te̱qˈue e̱rib chi a̱le̱c. La̱ex nequeraj raj xba̱nunquil li us, abanan e̱junes incˈaˈ texru̱k.― 39 Ut li Jesús co̱ cuiˈchic chi tijoc ut quixtzˈa̱ma cuiˈchic saˈ lix tij nak incˈaˈ raj tixcˈul li raylal. 40 Ut nak quisukˈi cuiˈchic li Jesús quixtauheb cuiˈchic chi cua̱rc lix tzolom xban nak ma̱ caˈchˈin lix cuaraheb. Ut eb aˈan incˈaˈ chic nequeˈxtau cˈaˈru teˈxye. 41 Ut quisukˈi cuiˈchic saˈ rox sut, coxtauheb cuiˈchic chi cua̱rc ut quixye reheb: ―¿Ma toj yo̱quex ajcuiˈ chi cua̱rc? Tzˈakalak li hila̱nc xeba̱nu. Ac xtau xkˈehil nak la̱in li Cˈajolbej tinkˈaxtesi̱k saˈ rukˈeb laj ma̱c. 42 Cuaclinkex anakcuan, ut yoˈkeb chixcˈulbal li yo̱ chi cha̱lc chi kˈaxtesi̱nc cue, chan.\n43 Toj yo̱ ajcuiˈ chi a̱tinac li Jesús riqˈuineb lix tzolom nak quicuulac laj Judas. Aˈan jun reheb li cablaju. Nabal queˈchal rochben laj Judas taklanbileb chak xbaneb li xbe̱nil aj tij ut xbaneb laj tzˈi̱b. Taklanbileb ajcuiˈ xbaneb laj cˈamol be saˈ li rochoch li Dios. Cuanqueb xchˈi̱chˈ ut cuanqueb xcheˈ. 44 Ut laj Judas quixye reheb nak tixqˈue jun retalil chanru nak tixkˈaxtesi li Jesús. Ac quixye reheb: ―Li ani tincuutzˈ ru, aˈan li te̱chap ut te̱cˈam.― 45 Ut nak quicuulac laj Judas quijiloc chixcˈatk, ut quixye: ―At Ka̱cuaˈ,― ut quirutzˈ ru. 46 Ut eb aˈan queˈxchap li Jesús re nak teˈxcˈam riqˈuin laj rakol a̱tin. 47 Ut jun reheb li rochben li Jesús quirisi chak lix chˈi̱chˈ ut quixchˈot lix xic lix mo̱s li xyucuaˈileb aj tij. 48 Ut li Jesús quixye reheb li tenamit: ―¿Ma la̱in ta biˈ aj e̱lkˈ nak xexchal chinchapbal riqˈuin cheˈ ut riqˈuin chˈi̱chˈ? 49 Rajlal cutan cuanquin saˈ e̱ya̱nk che̱tzolbal saˈ rochoch li Dios ut incˈaˈ quine̱chap. Abanan xcˈulman chi joˈcaˈin re nak ta̱tzˈaklok ru li tzˈi̱banbil saˈ li Santil Hu,― chan li Jesús. 50 Ut chixjunileb lix tzolom queˈe̱lelic ut queˈxcanab xjunes li Jesús saˈ rukˈeb li xicˈ nequeˈiloc re. 51 Jun li al yo̱ chi ta̱ke̱nc re li Jesús lanlo saˈ xtˈicr. Aˈan queˈxchap raj. 52 Abanan aˈan quie̱lelic chiruheb. Quicana lix tˈicr saˈ rukˈeb ut quie̱lelic chi tˈustˈu.\nQueˈxtzˈil a̱tin chirix li Jesús nak cuan chiru lix yucuaˈileb aj tij\n53 Tojoˈnak queˈxcˈam li Jesús riqˈuin lix yucuaˈileb aj tij ut queˈchˈutla chixjunileb lix be̱nil aj tij. Ut queˈchˈutla ajcuiˈ eb laj cˈamol be saˈ rochoch li Dios ut eb laj tzˈi̱b. 54 Ut laj Pedro chi najt yo̱ chixta̱kenquil li Jesús ut quicuulac toj chi ruˈuj neba̱l saˈ rochoch lix yucuaˈil eb aj tij ut aran quicˈojla chire xam chi kˈixi̱nc rochbeneb laj cˈacˈalenel. 55 Eb li xbe̱nil aj tij ut li nequeˈtzˈiloc a̱tin yo̱queb chixsicˈbal chanru nak teˈxyoˈob junak a̱tin chirix li Jesús re nak teˈxqˈue chi camsi̱c. Abanan incˈaˈ queˈxtau. 56 Nabal li queˈyoˈoban ticˈtiˈ chirix ut incˈaˈ natukla ru li ra̱tineb xban nak jalan jala̱nk nequeˈxye li junju̱nk. 57 Cuan li queˈxakli chixyebal li yoˈobanbil a̱tin chirix. 58 Ut queˈxye: ―La̱o quikabi nak quixye, “La̱in tinjucˈ li rochoch li Dios li yi̱banbil xbaneb li cui̱nk, ut la̱in chiru oxib cutan tinyi̱b jun chic, aban ma̱cuaˈ yi̱banbil xbaneb li cui̱nk.” Joˈcan quixye li cui̱nk aˈin, chanqueb. 59 Abanan incˈaˈ nachˈola ru li ra̱tineb xban nak jalan jala̱nk nequeˈxye li junju̱nk. 60 Ut li xyucuaˈileb aj tij quixakli saˈ xya̱nkeb ut quixye re li Jesús, ―¿Ma ma̱cˈaˈ nacaye la̱at chirix li yo̱queb chixyebal cha̱cuix?― 61 Ut li Jesús ma̱ jun a̱tin quixye. Ut li xyucuaˈileb aj tij quixpatzˈ cuiˈchic re li Jesús ut quixye re: ―¿Ma la̱at li Cristo li Ralal li nimajcual Dios? chan re. 62 Ut li Jesús quixye: ―La̱in. Ut saˈ jun cutan tine̱ril la̱in li Cˈajolbej nak cˈojcˈo̱kin saˈ xnim ukˈ li nimajcual Dios ut te̱ril ajcuiˈ nak yo̱kin chak chi cha̱lc saˈ li chok saˈ choxa, chan. 63 Nak quirabi li quixye li Jesús, li xyucuaˈil eb aj tij quixpej li rakˈ xban xjoskˈil ut quixye: ―¿Cˈaˈ chic ru aj e nak toj teˈxye ke cˈaˈru xma̱c? 64 Ac xerabi nak xjuntakˈe̱ta rib riqˈuin li Dios. ¿Cˈaˈru nequeye? ¿Ma cuan xma̱c malaj ut incˈaˈ? chan. Ut chixjunileb queˈxye nak cuan xma̱c re camsi̱c. 65 Cuan li yo̱queb chi chu̱ba̱nc re ut cuan ajcuiˈ queˈtzˈapoc re li ru li Jesús riqˈuin tˈicr re nak incˈaˈ ta̱ilok, ut queˈxsacˈ ut queˈxye re: ―Ye ke ani xsacˈoc a̱cue, chanqueb. Tojoˈnak queˈxkˈaxtesi saˈ rukˈeb laj cˈacˈalenel pre̱x ut eb aˈan queˈxsacˈ cuiˈchic.\n66 Ut nak cuan laj Pedro takˈa chi ruˈuj neba̱l, quicuulac jun li ixk, xmo̱s li xyucuaˈil eb aj tij. 67 Ut li ixk aˈan quiril laj Pedro nak yo̱ chi kˈixi̱nc chire li xam. Quixcaˈya ut quixye re: ―La̱at xat‑ochbenin re li Jesús aj Nazaret, chan re laj Pedro. 68 Ut nak quichakˈoc laj Pedro, quiticˈtiˈic ut quixye: ―¿Ani nacaye? La̱in incˈaˈ ninnau ru ani li nacaye.― Ut laj Pedro qui‑el chire li oqueba̱l ut li tzoˈ xul quiya̱bac. 69 Ut li ixk nak quiril cuiˈchic laj Pedro, qui‑oc chixyebal reheb li cuanqueb aran: ―Li cui̱nk aˈin, aˈan jun reheb lix tzolom li Jesús, chan. 70 Ut laj Pedro quiticˈtiˈic cuiˈchic. Ut ac junpa̱t na chic nak eb li cuanqueb aran queˈxye cuiˈchic re laj Pedro: ―Ya̱l. La̱at xcomoneb xban nak la̱ cua̱tinoba̱l nacˈutuc re nak la̱at aj Galilea.― 71 Ut laj Pedro qui‑oc chi majecua̱nc ut quixye: ―Cutan saken chiru li Dios nak incˈaˈ ninnau ru li cui̱nk li nequeye. Cui ticˈtiˈ li yo̱quin chixyebal, chinixtzˈekta̱na̱k li Dios, chan. 72 Tojoˈnak quiya̱bac cuiˈchic xcaˈ sut li tzoˈ xul. Ut quinak saˈ xchˈo̱l laj Pedro li a̱tin quiyeheˈ re xban li Jesús, “Nak toj ma̱jiˈ naya̱bac xcaˈ sut li tzoˈ xul, la̱at ac xaye oxib sut nak incˈaˈ nacanau cuu”. Nak quijulticoˈ re laj Pedro li a̱tin aˈin, cˈajoˈ nak quirahoˈ saˈ xchˈo̱l ut qui‑oc chi ya̱bac.


APOCALIPSIS 7 KEK - Li ca̱hib xcuakxakcˈa̱l mil - Bible Gateway\nAPOCALIPSIS 7 Kekchi (KEK)\nLi ca̱hib xcuakxakcˈa̱l mil (144,000) laj Israel li qˈuebileb retalil xban li Dios\n7 Ut chirix chixjunil aˈin quicuil ca̱hib li ángel xakxo̱queb saˈ xca̱ pacˈalil li ruchichˈochˈ li nachal cuiˈ li ikˈ. Yo̱queb chixkˈusbal li ikˈ re nak incˈaˈ ta̱numekˈ chi cau saˈ xbe̱n li ruchichˈochˈ joˈ ajcuiˈ saˈ xbe̱n li palau ut saˈ xbe̱neb li cheˈ. 2 Ut quicuil jun chic li ángel yo̱ chak chi cha̱lc na‑el cuiˈ chak li sakˈe. Cuan chak lix sello li yoˈyo̱quil Dios riqˈuin. Ut quia̱tinac chi cau xya̱b xcux riqˈuineb li ca̱hib chi ángel li ac qˈuebileb xcuanquil re xba̱nunquil raylal reheb li cuanqueb saˈ ruchichˈochˈ, joˈqueb ajcuiˈ li cuanqueb saˈ li palau. 3 Quixye reheb: ―Me̱ba̱nu raylal reheb li cuanqueb saˈ ruchichˈochˈ chi moco reheb li cuanqueb saˈ li palau chi moco reheb li cheˈ. Toj takaqˈue retalileb saˈ xpe̱quemeb riqˈuin li sello eb laj cˈanjel chiru li Dios. 4 Ut quicuabi lix qˈuialeb li queˈqˈueheˈ retalileb saˈ xpe̱quemeb riqˈuin li sello, aˈan ca̱hib xcuakxakcˈa̱l mil (144,000) chi cristian. Aˈaneb li quiqˈueheˈ retalileb saˈ xpe̱quemeb saˈ xya̱nkeb lix te̱paleb li ralal xcˈajol laj Israel. 5 Cablaju mil (12,000) li quiqˈueheˈ retalileb saˈ xpe̱quemeb saˈ xya̱nkeb li ralal xcˈajol laj Judá; ut saˈ xya̱nkeb li ralal xcˈajol laj Rubén, cablaju mil li quiqˈueheˈ retalileb saˈ xpe̱quemeb. Saˈ xya̱nkeb li ralal xcˈajol laj Gad, cablaju mil li quiqˈueheˈ retalileb saˈ xpe̱quemeb. 6 Cablaju mil (12,000) li quiqˈueheˈ retalileb saˈ xpe̱quemeb saˈ xya̱nkeb li ralal xcˈajol laj Aser; ut saˈ xya̱nkeb li ralal xcˈajol laj Neftalí, cablaju mil li quiqˈueheˈ retalileb saˈ xpe̱quemeb. Ut saˈ xya̱nkeb li ralal xcˈajol laj Manasés, cablaju mil li quiqˈueheˈ retalileb saˈ xpe̱quemeb. 7 Cablaju mil (12,000) li quiqˈueheˈ retalileb saˈ xpe̱quemeb saˈ xya̱nkeb li ralal xcˈajol laj Simeón: ut saˈ xya̱nkeb li ralal xcˈajol laj Leví, cablaju mil li quiqˈueheˈ retalileb saˈ xpe̱quemeb. Ut saˈ xya̱nkeb li ralal xcˈajol laj Isacar, cablaju mil li quiqˈueheˈ retalileb saˈ xpe̱quemeb. 8 Cablaju mil (12,000) li quiqˈueheˈ retalileb saˈ xpe̱quemeb saˈ xya̱nkeb li ralal xcˈajol laj Zabulón; ut saˈ xya̱nkeb li ralal xcˈajol laj José, cablaju mil li quiqˈueheˈ retalileb saˈ xpe̱quemeb. Ut saˈ xya̱nkeb li ralal xcˈajol laj Benjamín, cablaju mil li quiqˈueheˈ retalileb saˈ xpe̱quemeb.\nNabaleb li tenamit tikibanbileb riqˈuin saki akˈ\n9 Ut chirix aˈan, quicuil ajcuiˈ nabaleb chi tenamit xakxo̱queb chiru li cˈojcˈo saˈ lix lokˈlaj cˈojariba̱l ut chiru li Jun li chanchan carner. Incˈaˈ naru rajlanquileb xban xqˈuialeb. Cuanqueb aran aˈ yal ani xte̱paleb xxeˈto̱nil xyucuaˈeb ut aˈ yal bar xtenamiteb ut aˈ yal chanru li ra̱tinoba̱leb. Tikibanbileb riqˈuin saki akˈ ut cuan chak saˈ rukˈeb li rukˈ cheˈ palma. 10 Ut japjo̱queb re chixyebal: ―Li kacolbal riqˈuin li Dios nachal chak, li cˈojcˈo saˈ lix lokˈlaj cˈojariba̱l, ut riqˈuin ajcuiˈ li Jun li chanchan carner.― 11 Ut chixjunileb li ángel li cuanqueb chi xjun sutam li lokˈlaj cˈojariba̱l ut li ca̱hib li chanchaneb ángel, joˈqueb ajcuiˈ li ca̱hib xcaˈcˈa̱l li cˈojcˈo̱queb aran, queˈxcuikˈib ribeb chiru li lokˈlaj cˈojariba̱l ut queˈxlokˈoni li Dios. 12 Ut queˈxye: ―Lokˈoninbil taxak li kaDios. Chinima̱k taxak ru. Chiqˈuehekˈ taxak xlokˈal xban nak numtajenak xcuanquil, xnaˈleb ut xcacuilal. Xcˈulub nak tobantioxi̱nk chiru chi junelic kˈe cutan. Joˈcan taxak. 13 Ut jun reheb li ca̱hib xcaˈcˈa̱l li cˈojcˈo̱queb aran quixpatzˈ cue: ―¿Aniheb aˈin li tikibanbileb riqˈuin saki akˈ? ut ¿Bar xeˈchal chak? 14 Ut la̱in quinchakˈoc ut quinye re: ―Ka̱cuaˈ, la̱at nacatnaˈoc re. Ut aˈan quixye cue: ―Aˈaneb aˈin li xeˈcuyuc chak xnumsinquil li nimla raylal xeˈxcˈul. Aˈaneb li cuybil sachbil lix ma̱queb xban nak quihoyeˈ xquiqˈuel li Jun li chanchan carner nak quicam saˈ xcˈabaˈeb. 15 Joˈcan ut nak cuanqueb chiru lix lokˈlaj cˈojariba̱l li Dios ut nequeˈcˈanjelac chiru chi kˈek chi cutan saˈ lix templo. Ut li cˈojcˈo saˈ lix lokˈlaj cˈojariba̱l, aˈan ta̱ilok reheb xban nak aˈan cua̱nk riqˈuineb. 16 Incˈaˈ chic teˈtzˈoca̱k chi moco ta̱chakik reheb. Incˈaˈ chic teˈxcˈul xtikcual li sakˈe chi moco teˈlubk xban tik. 17 Ut li Jun li chanchan carner li cˈojcˈo aran saˈ xyiheb li cˈojariba̱l, aˈan ta̱ilok reheb joˈ jun li cha̱bil pastor narileb lix carner. Ut aˈan ta̱qˈuehok re lix yuˈameb chi junelic. Incˈaˈ chic teˈya̱bak xban nak li Dios ta̱cˈojoba̱nk xchˈo̱leb.―


Li Jesus Kixkʼut Xʼawabʼejilal li Yos | Li Santil Hu ut li wank chisaʼ\nCHAAWIL SAʼ Bashkir Q’eqchi’ afrikáans albanés alemán amárico asamés azerí azerí (alfabeto cirílico) bajo alemán bassa de camerún batak (toba) becol bengalí birmano boulou búlgaro cabilé camboyano cebuano checo chichewa chino (tradicional) chino simplificado chitumbuka chiyao chol cingalés coreano criollo de las seychelles croata danés digor duala efik endonga eslovaco esloveno español estonio feroés finlandés francés fulbé de camerún georgiano griego groenlandés guaraní gujarati hebreo hiligaynon hindi hmong holandés húngaro ilocano indonesio inglés irlandés islandés italiano japonés kayin sgaw kazajo kiniaruanda kirguís kirundi konkani (alfabeto devanagari) konkani (alfabeto latino) kurdo (alfabeto árabe) kurdo kurmanyí del Cáucaso kwanyama lao lengua de señas argentina lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas americano lenguaje de señas australiano lenguaje de señas brasileño lenguaje de señas británico lenguaje de señas checo lenguaje de señas chino lenguaje de señas coreano lenguaje de señas cubano lenguaje de señas de quebec lenguaje de señas estonio lenguaje de señas finlandés lenguaje de señas griego lenguaje de señas holandés lenguaje de señas indonesio lenguaje de señas italiano lenguaje de señas japonés lenguaje de señas malgache lenguaje de señas nicaragüense lenguaje de señas peruano lenguaje de señas polaco lenguaje de señas portugués lenguaje de señas ruso lenguaje de señas zimbabuense letón macedonio malayo malayálam malgache maltés mam mapudungún maratí maya mazahua mazateco de Huautla mixteco de huajuapan mizo mongol mískito navajo nepalés ngäbere (o guaymí) nias noruego náhuatl de guerrero náhuatl de la huasteca náhuatl del centro osético otomí del valle del Mezquital pangasinán panjabí persa polaco portugués purépecha quechua ancashino quechua ayacuchano quechua cuzqueño quiché romaní del sur de Grecia rumano ruso sena serbio serbio (alfabeto latino) shona somalí sranangtongo suajili suati sueco tagalo tai tamil tarahumara tayik telugu tigriña tlapaneco tojolabal totonaco tseltal tsonga tsotsil tsuana turco turcomano tártaro ucraniano udmurto uhobo urdu uzbek (roman) uzbeko vendal vietnamita waray-waray xhosa yoruba zapoteco del istmo zapoteco re lachiguiri zulú árabe\nLi Jesus Kixkʼe chi Naweʼk li Xʼawabʼejilal li Yos\nLi Jesus kixkʼut naabʼal li naʼlebʼ chiruhebʼ li xtzolom, abʼan li Xʼawabʼejilal li Yos kixkʼe tzʼaqal xwankil\nKʼARU aj e naq kichalk li Jesus saʼ Ruuchichʼochʼ? Li Jesus kixye: «Tento tinpuktesi li xChaabʼil Esil li xnimajwal awabʼejihom li Yos saʼebʼ ajwiʼ li jalan chik tenamit, xbʼaan naq aʼin aj e naq xintaqlaak chaq» (Lucas 4:43). Qilaq kaahibʼ li naʼlebʼ li kixkʼut li Jesus chirix li Xʼawabʼejilal li Yos, ut aʼan xnimal ru li puktesink.\n1. Li Jesus twanq choʼq Awabʼej. Li Jesus kixye naq aʼan li Sikʼbʼil Ru (Juan 4:25, 26). Kixye naq aʼan li Awabʼej li kiril laj Daniel saʼ li moy u. Kixye rehebʼ li xʼApostol naq twulaq xqʼehil naq tkʼojlaaq saʼ jun li «[loqʼlaj] kʼojaribʼaal» ut aʼanebʼ teʼawabʼejinq rochbʼeen (Mateo 19:28). Kixye naq ebʼ li Xʼapostol wanqebʼ saʼ xyanq li chʼina chʼuut chi karneer. Ut kixye ajwiʼ naq wanq jalan chik li xkarneer abʼan moko wanqebʼ ta saʼ xyanq li chʼina chʼuut aʼin (Lucas 12:32; Juan 10:16).\n2. Li Xʼawabʼejilal li Yos tixkʼam chaq li tiikilal. Li Jesus kixye naq rikʼin li Xʼawabʼejilal li Jehobʼa tmesmanq li xkʼabʼaʼ. Abʼan chanru tixbʼaanu? Tixsantobʼresi malaj trisi chixjunil li tikʼtiʼ li kixye chaq laj Tza saʼ li naʼajej Eden (Mateo 6:9, 10). Li Kriist kixkʼutbʼesi naq rubʼel li Xʼawabʼejilal li Yos maakʼaʼaq chik li tzʼeqtaanank u. Naq kiwank arin saʼ Ruuchichʼochʼ, kixkʼut li yaal chiruhebʼ chixjunilebʼ joʼ chiru winq, ixq, bʼihom ut nebʼaʼ. Maajunwa kisikʼok u. Usta taqlanbʼil chaq re xkʼutbʼal li yaal chiruhebʼ laj Israel, kixsikʼ chanru tixbʼaanu re xtenqʼankilebʼ laj Samaria ut li chalenaqebʼ saʼ jalan chik tenamit. Li Jesus jalan wiʼ rikʼinebʼ laj kʼamol bʼe saʼebʼ li paabʼal. Ebʼ li winq aʼin ebʼ aj sikʼol u ut moko juntaqʼeet ta nekeʼril chixjunilebʼ.\n3. Li Xʼawabʼejilal li Yos moko wanq ta rubʼel xwankil laj Tza. Saʼ xqʼehil li Jesus, ebʼ laj Judiiy wankebʼ saʼ chʼaʼajkilal xbʼaan naq wankebʼ rubʼel xwankil jalan chik tenamit. Li Jesus maajunwa kixkanabʼ naq teʼxkʼe choʼq awabʼej (Juan 6:14, 15). Naq kiʼaatinak rikʼin jun li awabʼej kixye re: «Linʼawabʼejihom maawaʼ re li ruuchichʼochʼ aʼin» (Juan 18:36). Ut rehebʼ li xtzolom kixye: «Moko rehex ta li ruuchichʼochʼ» (Juan 15:19). Joʼkan ajwiʼ, maajunwa kixkanabʼ naq ebʼ li xtzolom teʼxchap li puubʼ chi moko re xkolbʼal xyuʼam (Mateo 26:51, 52).\n«Li Jesus kixbʼeenihebʼ [...] li kʼalebʼaal, yo chi xpuktesinkil li xchaabʼil esil li xnimajwal awabʼejihom li Yos.» (Lucas 8:1)\n4. Naq yooq chi awabʼejink li Jesus tixrahebʼ li poyanam. Li Jesus kixye rehebʼ li xtzolom naq tixtenqʼahebʼ rikʼinebʼ li riiq (Mateo 11:28-30). Ut joʼkan kixbʼaanu. Kixkʼehebʼ xnaʼlebʼ chirix kʼaru teʼxbʼaanu naq wanqebʼ saʼ chʼaʼajkilal, chirix li bʼihomal, li kʼamok ibʼ ut chirix li sahil chʼoolejil (Mateo tasal 5 toj saʼ li 7). Naq kiwank saʼ ruuchichʼochʼ kixrahebʼ li poyanam ut kixkʼe ribʼ chi aatinaak. Yalaq ani kiraj wank chixkʼatq. Joʼ keʼxbʼaanu ebʼ li nebʼaʼ, keʼwulak rilbʼal xbʼaan naq chʼolchʼo chiruhebʼ naq sa teʼkʼuleʼq. Peʼyaal naq chiqajunilo twulaq raj chiqu naq joʼkanaqebʼ xnaʼlebʼ li nekeʼawabʼejink qe?\nRe xkʼutbʼesinkil kʼaru truuq xbʼaanunkil li Xʼawabʼejilal li Yos, li Jesus kixbʼaanu chaq naabʼal li sachbʼachʼoolej. Qilaq kʼaru kixkʼutbʼesi rikʼin aʼin.\n(Isinbʼil chaq saʼ Mateo, saʼ Marcos, saʼ Lucas ut saʼ Juan.)\nChanru kixkʼe chi naweʼk li Jesus chiruhebʼ li xtzolom naq aʼan t-awabʼejinq saʼ li Xʼawabʼejilal li Yos?\nChanru kixkʼutbʼesi li Jesus naq t-awabʼejinq saʼ tiikilal?\nChanru kixkʼut li Jesus naq li Xʼawabʼejilal li Yos moko wank ta rubʼel xwankil li Ruuchichʼochʼ aʼin?\nKʼaʼut chʼolchʼo chiqu naq li Jesus yooq chi awabʼejink tixrahebʼ li poyanam?


Li Santil hu 2 JUAN 1\nLi Xcab Hu li Quixtz'i̱ba li San Juan\nLaj Juan natz'i̱bac riq'uin jun li ixk aj pa̱banel\n1 La̱in aj c'amol be cha̱cuu sa' la̱ pa̱ba̱l. At hermana, nintz'i̱bac a̱cuiq'uin la̱at li sic'bil a̱cuu xban li Dios. Ut nintz'i̱bac ajcui' riq'uineb la̱ cualal a̱c'ajol. Ya̱l nak la̱in nequexinra. Moco ca'aj ta cui' la̱in ninrahoc e̱re. Nequexrahe' aj ban cui' xbaneb chixjunileb li neque'xnau li xya̱lal. 2 Nequexkara xban nak junaj li nakapa̱b ut lix ya̱lal a'an ta̱cua̱nk kiq'uin chi junelic. 3 A' taxak li rusilal, li ruxta̱n ut li tuktu̱quilal li naxq'ue li Dios Acuabej ut li Jesucristo li Alalbej chicua̱nk e̱riq'uin sa' xya̱lal ut riq'uin rahoc. 4 C'ajo' nak nasaho' sa' inch'o̱l chirilbaleb la̱ cualal a̱c'ajol nak cuanqueb sa' xya̱lal. Jo'ca'in li kataklanquil xban li Dios Acuabej. 5 Ut anakcuan nintz'a̱ma cha̱cuu nak chikarahak taxak kib chi kibil kib. Li chak'rab a'in moco ac' ta. Abanan q'uebil chak ke chalen chak sa' xticlajic li kapa̱ba̱l. 6 Cui nakara kib chi kibil kib, nakapa̱b li kachak'rabinquil xban li Dios. Chalen chak sa' xticlajic, li Dios quixye ke nak tento takara kib chi kibil kib.\nEb laj tzolonel aj balak'\n7 Ninnumsi cui'chic sa' e̱xic li na'leb a'in xban nak nabaleb laj tzolonel aj balak' cuanqueb sa' ruchich'och'. Eb li cui̱nk a'in inc'a' neque'xch'olob li xya̱lal nak li Jesucristo quitz'ejcualo' ut tz'akal cui̱nk nak quic'ulun sa' ruchich'och'. Eb li cui̱nk a'in aj balak'eb ut xic' neque'ril li Jesucristo. 8 Cheq'uehak retal che̱ribil e̱rib re nak inc'a' ta̱cana̱k chi ma̱c'a' rajbal le̱ c'anjel chiru li Dios. Tz'akalak ban re ru xk'ajca̱munquil le̱ c'anjel te̱c'ul riq'uin li Dios. 9 Cui ani junak naxq'ue xtz'akob li quix-ch'olob li Jesucristo, li jun a'an ma̱c'a' li Dios riq'uin. Abanan cui nakapa̱b li c'a'ru quixch'olob li Jesucristo, li Dios Acuabej cua̱nk kiq'uin ut cua̱nk ajcui' kiq'uin li Jesucristo li C'ajolbej. 10 Cui nacuulac junak e̱riq'uin ut nequenau nak jalan li yo̱ chixch'olobanquil che̱ru chiru li quixch'olob li Jesucristo, me̱c'ul sa' le̱ rochoch chi moco te̱ye re nak li Dios chi-osobtesi̱nk re. 11 Xban nak li ani naxtz'a̱ma chiru li Dios nak ta̱rosobtesiheb laj balak', a'an ta̱tz'ako̱nk riq'uin lix yibal ru lix c'anjeleb.\n12 Cuan raj chic nabal tinye e̱re, abanan inc'a' nacuaj xtz'i̱banquil sa' li hu a'in. La̱in nacuaj xic e̱riq'uin re nak toa̱tinak ut takil xsahil kach'o̱l chi kibil kib. 13 Neque'xtakla xsahil a̱ch'o̱l eb li ralal xc'ajol la̱ chak'na', li sic'bil ru xban li Dios. Jo'can taxak.


SAN MATEO 7 KEK - Me̱qˈue e̱chˈo̱l chixcuechˈbal - Bible Gateway\nSAN MATEO 7 Kekchi (KEK)\nMe̱qˈue e̱chˈo̱l chixcuechˈbal rix le̱ ras e̱ri̱tzˈin\n7 Ma̱ ani te̱tzˈil a̱tin chirix re nak incˈaˈ ta̱tzˈilekˈ a̱tin che̱rix la̱ex. 2 Xban nak chanru nak nequextzˈiloc a̱tin, joˈcan ajcuiˈ ta̱uxk e̱re la̱ex. Ut riqˈuin li bisleb li nequexbisoc cuiˈ, riqˈuin ajcuiˈ aˈan texbisekˈ la̱ex. 3 ¿Cˈaˈut nak nacaqˈue retal li cˈaj cheˈ cuan saˈ xnakˈ ru la̱ cuas a̱cui̱tzˈin ut incˈaˈ nacacuil li tzˈamba cuan saˈ xnakˈ a̱cuu la̱at? 4 ¿Chanru nak ta̱ye re la̱ cuas a̱cui̱tzˈin: “Cuisihak li cˈaj cheˈ saˈ xnakˈ a̱cuu”, ut toj cuan li tzˈamba saˈ xnakˈ a̱cuu la̱at? 5 At aj caˈpacˈal u, xbe̱n cua isi li tzˈamba cuan saˈ li xnakˈ a̱cuu, tojoˈnak tat‑ilok chi tzˈakal re risinquil li cˈaj cheˈ cuan saˈ xnakˈ ru la̱ cuas a̱cui̱tzˈin. 6 Me̱qˈue reheb li tzˈiˈ li cˈaˈru kˈaxal lokˈ xban nak naru nequeˈchal saˈ e̱be̱n ut textiu. Chi moco te̱qˈue li pec li kˈaxal terto xtzˈak chiruheb li a̱k re teˈxyekˈi.\nLi Dios tixqˈue li cha̱bil naˈleb reheb li nequeˈxtzˈa̱ma chi anchaleb xchˈo̱l\n7 Nak ta̱paltok cˈaˈru e̱re, chextzˈa̱ma̱nk chiru li Dios ut aˈan tixqˈue e̱re; chesicˈak ut te̱tau, chebokak ut li puerta ta̱tehekˈ che̱ru. 8 Cheba̱nu aˈan xban nak li ani natzˈa̱man chiru li Dios naqˈueheˈ re. Li ani naxsicˈ, naxtau. Ut li ani nabokoc, li puerta nateheˈ chiru. 9 ¿Ma cuan ta biˈ junak yucuaˈbej saˈ e̱ya̱nk tixqˈue junak pec re li ralal nak tixpatzˈ xcua re? 10 Ut nak tixpatzˈ junak xcar re, ¿ma cˈantiˈ ta biˈ tixqˈue re? 11 Cui la̱ex li moco cha̱bilex ta nequenau xqˈuebal li cˈaˈru cha̱bil re le̱ ralal e̱cˈajol, ¿ma tojaˈ ta chic le̱ Yucuaˈ li cuan saˈ choxa incˈaˈ tixqˈue li kˈaxal cha̱bil re li ani tixtzˈa̱ma chiru? 12 Joˈcan nak li cˈaˈru nequeraj la̱ex nak teˈxba̱nu raj le̱ ras e̱ri̱tzˈin, cheba̱nuhak la̱ex reheb aˈan, xban nak aˈan aˈin xya̱lal li chakˈrab li quiqˈueheˈ re laj Moisés, ut aˈan ajcuiˈ li xya̱lal lix yehomeb li profeta. 13 Chex‑oc saˈ li oqueba̱l li caˈchˈin ru xban nak nim ru li oqueba̱l ut nim ru li be li naxic saˈ li tojba ma̱c ut nabaleb li nequeˈxic aran. 14 Abanan li oqueba̱l ut li be li naxic saˈ li junelic yuˈam, aˈan caˈchˈin ru ut incˈaˈ qˈuiheb li nequeˈoc aran.\nLi cheˈ nanaˈeˈ ru xban li ru naxqˈue\n15 Chenauhak xcolbal e̱rib chiruheb li profeta aj balakˈ. Chanchan nak cha̱bileb joˈ li carner nak nequeˈcˈutun. Abanan moco ya̱l ta. Chanchaneb li joskˈ aj xoj nak nequeˈchal chi balakˈi̱nc. 16 Yal riqˈuin lix naˈlebeb te̱nau ruheb. La̱ex nequeqˈue retal nak li qˈuix incˈaˈ naru̱chin li uva ut li tun qˈuix incˈaˈ naru̱chin li higo. 17 Joˈcan nak li cha̱bil cheˈ, cha̱bil ajcuiˈ li ru naxqˈue. Ut li cheˈ li incˈaˈ us, incˈaˈ ajcuiˈ us li ru naxqˈue. 18 Li cha̱bil cheˈ incˈaˈ naru naru̱chin li incˈaˈ us, chi moco li cheˈ incˈaˈ us naru̱chin li cha̱bil. 19 Chixjunil li cheˈ li incˈaˈ cha̱bil li ru naxqˈue nayocˈman ut naqˈueman saˈ xam. 20 Joˈcan ut nak riqˈuin lix naˈlebeb li profeta te̱nau ru aniheb.\nMa̱cuaˈ riqˈuin kayehom kaba̱nuhom to‑oc rubel xcuanquil li Dios\n21 Moco chixjunileb ta li nequeˈyehoc “Ka̱cuaˈ, Ka̱cuaˈ” cue, teˈoc saˈ lix nimajcual cuanquilal li Dios. Aban li nequeˈba̱nun re li naraj lin Yucuaˈ cuan saˈ choxa, aˈaneb li teˈoc saˈ lix nimajcual cuanquilal li Dios. 22 Nabaleb li teˈyehok cue saˈ xkˈehil li rakba a̱tin, “Ka̱cuaˈ, Ka̱cuaˈ, ¿ma ma̱cuaˈ ta biˈ saˈ a̱cˈabaˈ coa̱tinac joˈ profeta? ¿Ma ma̱cuaˈ ta biˈ saˈ a̱cˈabaˈ co‑isin ma̱us aj musikˈej? La̱o nabal li milagro quilajkaba̱nu saˈ a̱cˈabaˈ”, chaˈkeb. 23 Ut la̱in tinye reheb, “La̱ex ma̱cuaˈex cualal incˈajol. La̱in incˈaˈ ninnau e̱ru. Elenkex chicuu, ex aj ba̱nuhom ma̱usilal.”\nLi ani naxba̱nu li cˈaˈru naxye li Ka̱cuaˈ, li jun aˈan cuan xnaˈleb\n24 Joˈcan nak yalak ani ta̱abi̱nk reheb li cua̱tin aˈin ut cui tixba̱nu li cˈaˈru xinye, li jun aˈan tinjuntakˈe̱ta riqˈuin li cui̱nk cuan xnaˈleb li quixyi̱b li rochoch saˈ xbe̱n pec. 25 Ut quichal li hab ut quicuan li butˈi haˈ, ut quichal li cak‑sut‑ikˈ. Coxsacˈ rib chiru li cab aˈan, ut incˈaˈ quitˈaneˈ li cab xban nak yi̱banbil chi us saˈ xbe̱n pec. 26 Ut yalak ani ta̱abi̱nk re li cua̱tin ut incˈaˈ tixba̱nu li cˈaˈru xinye, li jun aˈan tinjuntakˈe̱ta riqˈuin li cui̱nk li ma̱cˈaˈ xnaˈleb. Incˈaˈ quixyi̱b li rochoch chi cha̱bil. Yal saˈ xbe̱n samaib quixqˈue. 27 Ut quichal li hab, quicuan li butˈi haˈ ut quichal li cak‑sut‑ikˈ. Coxsacˈ rib chiru ut li cab aˈan quitˈaneˈ ut aran qui‑osoˈ. 28 Ut nak quirakeˈ li Jesús chixyebal li a̱tin aˈin, sachso̱queb xchˈo̱l queˈcana li qˈuila tenamit chirabinquil li cˈaˈru yo̱ chixyebal. 29 Queˈsach xchˈo̱leb xban nak quixcˈut chi tzˈakal li xya̱lal chiruheb riqˈuin xcuanquil ut moco joˈ ta eb laj tzˈi̱b.


Ex 8 QQC - Kixye li Qaawa' re laj Moisés: “Ayu rik'in - Bible Search\n1Kixye li Qaawa' re laj Moisés: “Ayu rik'in laj Parahón chi xyeeb'al re: «Jo'ka'in naxye li Qaawa': Kanab'eb' chi elk lintenamit re naq tinxloq'oni. 2Wi ink'a' taakanab'eb' chi elk, tinrahob'tesi rik'in amoch chixjunil laatenamit.a 3B'ulb'utq li nima' chi amoch: te'taqe'q chaq ut tule'okje'q sa' laawochoch, sa' laawarib'aal ut sa' laach'aat, sa'atqeb' li rochoch eb' laj tenq' aawe ut sa'atqeb' li rochoch laatenamit, sa'atqeb' laa'oorn ut k'uuleb'aal tzekemq. 4Talaje'pisk'o'q li amoch sa' aab'een, sa' xb'eeneb' laatenamit ut sa' xb'eeneb' laj k'anjel chawu»”.\n5Ut li Qaawa' kixye ajwi' re laj Moisés: “Taaye re laj Aharón: «Ye' laawuq' rik'in laaxuq' sa' xb'eeneb' li nima', li b'ekb'il roqha' ut eb' li kaq'nab', re naq che'taqe'q chaq li amoch sa' xb'een li tenamit Ejiipt»”.\n6Laj Aharón kixye' li ruq' sa' xb'eeneb' li ha' re Ejiipt: ke'taqe'k chaq li amoch ut ke'xnujob'resi li tenamit Ejiipt. 7Ab'an eb' laj q'e jo'kan ajwi' ke'xb'aanu rik'in li xna'leb'eb', ut ke'xk'e chi taqe'k eb' li amoch sa' xb'een li tenamit Ejiipt.\n8Toja' naq laj Parahón kixb'oqeb' laj Moisés ut laj Aharón ut kixye: “Chetz'aama chiru li Qaawa' naq chirisiheb' li amoch wik'in ut rik'in lintenamit, ut laa'in teb'inkanab' chi elk laatenamit re naq toxe'mayejaq chaq chiru li Qaawa'”, chan. 9Kichaq'ok laj Moisés ut kixye re laj Parahón: “Nintz'aama usilal chawu, taaye we jo'q'e tento tintijoq chawix, chirixeb' laj k'anjel chawu ut laatenamit, re naq te'elq li amoch aawik'in ut sa'eb' laawochoch, ut ka'ajwi' sa' li nima' te'kanaaq”.\n10“Wulaj”, chan laj Parahón naq kichaq'ok. Kixye laj Moisés: “Taa'uxq jo' laawaatin, re naq taanaw naq maajun kama' li Qaawa' li qaYos. 11Eb' li amoch te'elq aawik'in, sa'eb' laawochoch, rik'ineb' laj k'anjel chawu ut sa' laatenamit, ut ka'aj chik sa' li nima' te'kanaaq”.\n12Naq ke'elk laj Moisés ut laj Aharón rik'in laj Parahón, ki'aatinak laj Moisés rik'in li Qaawa' chirixeb' li amoch li yookeb' chi rahob'tesink re laj Parahón. 13Ut li Qaawa' kixb'aanu li kixtz'aama laj Moisés: kilaje'kamk li amoch sa'atqeb' li ochoch, li neb'aal ut k'aleb'aal. 14Eb' li tenamit kilaje'xtuub' chixjunileb' li amoch, yookeb' chi chuho'k sa' li tenamit. 15Ab'an naq laj Parahón kiril naq ak xnume'k li rahilal, kixkawub'resi xch'ool ut ink'a' kirab'iheb' laj Moisés ut laj Aharón, kama' yeeb'il chaq xb'aan li Qaawa'.\nLi rox xnimal rahilal: eb' li k'iila suq\n16Kixye li Qaawa' re laj Moisés: “Taaye re laj Aharón: «Ye' laaxuq' ut taasak' li pojtz' sa' xb'een li ch'och', ut a'an taasutq'iiq chi suqil sa' xsutam Ejiipt»”. 17Ut jo'kan ke'xb'aanu: laj Aharón kixye' li ruq' rik'in li xxuq', kixsak' li pojtz' sa' xb'een li ch'och', ut kilaje'wank suq chirixeb' li winq ut eb' li xul. Chixjunil li pojtz' sa' xb'een li ch'och' kisutq'iik chi suqil sa' xsutam Ejiipt.\n18Jo'kan ajwi' ke'xyal eb' laj q'e rik'in li xna'leb'eb' re naq te'elq li suq, ab'an ink'a' ke'ruuk: neke'woye'k li winq ut eb' li xul xb'aaneb' li suq. 19Toja' naq eb' laj q'e ke'xye re laj Parahón: “A'an a'in li ru'uj ruq' li Yos!”, chankeb'. Ab'an kikawuuk xch'ool laj Parahón ut ink'a' kirab'iheb', kama' yeeb'il chaq xb'aan li Qaawa'.\nLi xka xnimal rahilal: eb' li k'iila kas\n20Kixye li Qaawa' re laj Moisés: “Waklin toj eq'la chi us, ayu rik'in laj Parahón naq a'an taaxik chire li nima', ut taaye re: «Jo'ka'in naxye li Qaawa': Kanab'eb' chi elk lintenamit re naq tine'xloq'oni. 21Wi ink'a' taakanab'eb' chi elk lintenamit, k'e reetal naq tintaqlaheb' chaq li kas sa' aab'een, sa' xb'eeneb' laj k'anjel chawu, laatenamit ut eb' laawochoch: talaje'nujaq chi kas li rochocheb' laj Ejiipt ut li ch'och' b'arwi' wankeb'. 22Ab'an sa' li kutan a'an ink'a' tintaqlaheb' li kas sa' xsutam Gosen b'arwi' wankeb' lintenamit: aran maajun junaq kas taawanq. Jo'kan taanaw naq laa'in li Qaawa' wankin sa' li tenamit a'in. 23Tiitookeb' ru inb'aan lintenamit chiruheb' laawe. Li sachb'ach'oolej a'in taak'ulmanq wulaj»”.\n24Ut jo'kan kixb'aanu li Qaawa': neke'woyoynak li k'iila kas sa' rochoch laj Parahón ut sa' rochocheb' laj k'anjel chiru, sa' xsutam Ejiipt. Ra kixk'ul chixjunil li na'ajej xb'aaneb' li kas.\n25Toja' naq laj Parahón kixb'oqeb' laj Moisés ut laj Aharón ut kixye reheb': “Ayuqex, mayejanqex chiru leeYos, ab'an mayejanqex sa' li tenamit a'in”. 26Kichaq'ok laj Moisés ut kixye: “Ink'a' us naq tqab'aanu chi jo'kan xb'aan naq li mayej naqayeechi'i re li Qaawa' li qaYos a'an tz'eqb'eetal cho'q reheb' laj Ejiipt. Ma ink'a' tab'i' toohex'kut chi pek eb' laj Ejiipt wi arin chiruheb' tqayeechi'i cho'q qamayej li k'aru neke'xtz'eqtaana? 27Jo'kan naq toob'eeq sa' li chaqich'och' chiru oxib' kutan ut aran toomayejaq chiru li Qaawa' li qaYos, jo' taqlanb'ilo wi' xb'aan”.\n28Laj Parahón kixsumeheb': “Texinkanab' chi xik re naq texmayejaq chaq sa' li chaqich'och' chiru li Qaawa' leeYos; ab'an ink'a' jwal najt texxik. Ut chextijoq chaq chiwix”, chan. 29Kixye laj Moisés: “Ka'ajwi' tin'elq, tin'elajinq chiru li Qaawa', ut wulaj eb' li kas te'najto'q aawik'in, rik'ineb' laj k'anjel chawu ut laatenamit. Ab'anan moohaab'alaq'i chik, at Parahón, maarameb' chiru li tenamit chi xik chi mayejak chiru li Qaawa'”, chan laj Moisés.\n30Ki'elk laj Moisés rik'in laj Parahón ut ki'elajink re li Qaawa'. 31Ut li Qaawa' kixb'aanu li k'aru kixtz'aama laj Moisés: kirisiheb' li kas rik'in laj Parahón, rik'ineb' laj k'anjel chiru ut sa'atqeb' li xtenamit: maajun chik kikanaak. 32Ab'anan jun sut chik laj Parahón kixkawub'resi xch'ool ut ink'a' kixkanab'eb' chi elk laj Israel.


SAN MATEO 23 KEK - Li Jesús quixkˈuseb laj tzˈi̱b ut - Bible Gateway\nSAN MATEO 22SAN MATEO 24\nSAN MATEO 23 Kekchi (KEK)\nLi Jesús quixkˈuseb laj tzˈi̱b ut eb laj fariseo\n23 Tojoˈnak li Jesús quixchˈolob li xya̱lal chiruheb li qˈuila tenamit joˈqueb ajcuiˈ lix tzolom ut quixye reheb: 2 ―Eb laj tzˈi̱b ut eb laj fariseo, qˈuebileb xcuanquil chixchˈolobanquil xya̱lal li chakˈrab li quiqˈueheˈ re laj Moisés. 3 Joˈcan nak chixjunil li teˈxye e̱re, checˈu̱la saˈ e̱chˈo̱l ut cheba̱nu. Abanan me̱ba̱nu joˈ nequeˈxba̱nu eb aˈan xban nak yal riqˈuin xtzˈu̱mal reheb nequeˈxye ut incˈaˈ nequeˈxba̱nu li cˈaˈru nequeˈxye. 4 Kˈaxal a̱l li i̱k nequeˈxqˈue saˈ xbe̱neb li cristian ut kˈaxal chˈaˈaj xcˈambal. Aˈut eb aˈan chi moco riqˈuin ruˈuj rukˈeb nequeˈraj xchˈeˈbal. 5 Chixjunil li cˈaˈak re ru nequeˈxba̱nu, aˈan yal re nak teˈilekˈ xbaneb li cristian. Nequeˈxyi̱b chi ni̱nk ru li cocˈ ca̱x filacterias xcˈabaˈ bar nacuan cuiˈ li chakˈrab ut nequeˈxbacˈ saˈ xpe̱quemeb ut saˈ xteleb. Ut nacuulac chiruheb li rakˈeb chi ni̱nk lix sahob ru chire. 6 Ut nak nequeˈxic chi cuaˈac saˈ eb li ninkˈe nequeˈxsicˈ li cha̱bil naˈajej bar teˈqˈuehekˈ xlokˈal, ut nequeˈraj cˈojla̱c saˈ li naˈajej kˈaxal lokˈ nak cuanqueb saˈ li cab bar nequeˈxchˈutub cuiˈ ribeb laj judío. 7 Eb aˈan nequeˈraj nak teˈoxlokˈi̱k ut teˈqˈuehekˈ xsahil xchˈo̱leb saˈ eb li be. Ut nequeˈraj nak li tenamit teˈxye “tzolonel” reheb. 8 Abanan la̱ex me̱rahi ru nak li tenamit teˈxqˈue e̱lokˈal ut teˈxye “tzolonel” e̱re xban nak jun ajcuiˈ laj tzolol e̱re cuan. La̱in li Cristo laj tzolol e̱re ut che̱junilex la̱ex e̱ri̱tzˈin e̱rib. 9 Ut ma̱ ani te̱qˈue chokˈ e̱ka̱cuaˈ saˈ ruchichˈochˈ, xban nak jun ajcuiˈ li Ka̱cuaˈ cuan. Aˈan cuan saˈ choxa. 10 Chi moco checˈabaˈin aj cˈamol be, xban nak jun ajcuiˈ laj cˈamol e̱be. Aˈan la̱in li Cristo. 11 Li ani nacˈanjelac che̱ru, aˈan li kˈaxal nim xcuanquil saˈ e̱ya̱nk. 12 Li ani naxqˈue xcuanquil xjunes rib, li jun aˈan ta̱cubsi̱k xcuanquil. Ut li ani naxcubsi rib, li jun aˈan ta̱qˈuehekˈ xcuanquil. 13 Ra cha̱lel saˈ e̱be̱n, la̱ex aj tzˈi̱b ut la̱ex aj fariseo, ex aj caˈpacˈal u. Incˈaˈ nequecˈut li xya̱lal chiruheb li tenamit ut nequeram chiruheb lix cuanquil li Dios. La̱ex incˈaˈ nequeraj xkˈaxtesinquil e̱rib rubel xcuanquil li nimajcual Dios ut incˈaˈ ajcuiˈ nequecanabeb chixkˈaxtesinquileb rib li ani nequeˈraj. 14 Ra cha̱lel saˈ e̱be̱n, la̱ex aj tzˈi̱b ut la̱ex aj fariseo, ex aj caˈpacˈal u. Nequemakˈ li rochocheb li xma̱lcaˈan ut nequeyal xmukbal le̱ ma̱usilal riqˈuin nak najt rok nequextijoc. Ut xban aˈan kˈaxal cuiˈchic ra li tojbal ma̱c li ta̱cha̱lk saˈ e̱be̱n. 15 Ra cha̱lel saˈ e̱be̱n la̱ex aj tzˈi̱b ut la̱ex aj fariseo, ex aj caˈpacˈal u. Nequesuti li ruchichˈochˈ joˈ ajcuiˈ li palau re xsicˈbal ani ta̱pa̱ba̱nk re le̱ tijleb. Ut nak ac xeˈxkˈaxtesi rib saˈ e̱ya̱nk, kˈaxal cuiˈchic yibru xnaˈlebeb che̱ru la̱ex ut e̱ma̱c la̱ex nak teˈxic saˈ xbalba. 16 Ra cha̱lel saˈ e̱be̱n, la̱ex mutzˈ aj cˈamol be. La̱ex nequeye: ―Li ani tixba̱nu xjuramento saˈ xcˈabaˈ lix templo li Dios, incˈaˈ tento tixba̱nu li quixye. Abanan li ani tixba̱nu xjuramento saˈ xcˈabaˈ li oro li cuan saˈ lix templo li Dios, li jun aˈan tento nak tixba̱nu li cˈaˈru xye saˈ xjuramento, chanquex. 17 Ma̱cˈaˈ e̱naˈleb ut mutzˈex xban nak incˈaˈ nequetau xya̱lal. ¿Bar cuan li kˈaxal nim xcuanquil? ¿Ma li oro, malaj aˈ lix templo li Dios li nasantobresin re li oro? 18 Ut nequeye ajcuiˈ: ―Li ani naxba̱nu xjuramento saˈ xcˈabaˈ li artal, li jun aˈan incˈaˈ tento tixba̱nu li cˈaˈru quixye. Abanan li ani naxba̱nu xjuramento saˈ xcˈabaˈ li mayej cuan saˈ xbe̱n li artal, tento nak tixba̱nu li cˈaˈru quixye saˈ lix juramento, chanquex. 19 Ma̱cˈaˈ e̱naˈleb ut mutzˈex xban nak incˈaˈ nequetau xya̱lal. ¿Bar cuan li kˈaxal nim xcuanquil? ¿Ma li mayej malaj aˈ li artal li nasantobresin re li mayej? 20 Joˈcan nak li ani tixba̱nu xjuramento saˈ xcˈabaˈ li artal, naxye xjuramento saˈ xcˈabaˈ aˈan ut saˈ xcˈabaˈ ajcuiˈ chixjunil li cˈaˈru cuan saˈ xbe̱n. 21 Ut li ani naxba̱nu lix juramento saˈ xcˈabaˈ lix templo li Dios, naxba̱nu saˈ xcˈabaˈ lix templo li Dios ut saˈ xcˈabaˈ ajcuiˈ li Dios li nacuan chi saˈ. 22 Ut li ani naxba̱nu xjuramento saˈ xcˈabaˈ li choxa, naxba̱nu xjuramento saˈ xcˈabaˈ lix cˈojariba̱l li Dios ut saˈ xcˈabaˈ ajcuiˈ li Dios li cˈojcˈo saˈ xbe̱n. 23 Ra cha̱lel saˈ e̱be̱n la̱ex aj tzˈi̱b ut ex aj fariseo, ex aj caˈpacˈal u. Nequemayeja lix laje̱tkil li isquiˈij, li eneldo ut li comino. Ut nequetzˈekta̱na li kˈaxal cuan xcuanquil saˈ li chakˈrab. Incˈaˈ nequeba̱nu li ti̱quilal. Incˈaˈ nequex‑uxta̱nan u ut incˈaˈ nequexpa̱ban. Us nak nequemayeja lix laje̱tkil abanan incˈaˈ raj nequecanab xba̱nunquil li kˈaxal cuan xcuanquil. 24 Ex mutzˈ aj cˈamol be, nequeyal e̱kˈe chixba̱nunquil li cˈaˈak re ru li ma̱cˈaˈ xcuanquil, abanan li nim xcuanquil incˈaˈ nequeba̱nu. Chanchan nak nequetzˈil ru le̱ haˈ re nak incˈaˈ te̱nukˈ li cocˈ suk ut aˈ chic li ni̱nki xul camello nequenukˈ. 25 Ra cha̱lel saˈ e̱be̱n la̱ex aj tzˈi̱b ut aj fariseo, ex aj caˈpacˈal u, xban nak aˈ chic li rix le̱ secˈ ut le̱ plato nequechˈaj, aban lix saˈ numtajenak chi tzˈaj xban le̱ ma̱usilal ut li elkˈac nequeba̱nu. 26 Ex mutzˈ aj fariseo, chˈajomak xbe̱n cua lix saˈ le̱ secˈ ut le̱ plato re nak chˈajbilak ajcuiˈ li rix. 27 Ra cha̱lel saˈ e̱be̱n la̱ex aj tzˈi̱b ut la̱ex aj fariseo, ex aj caˈpacˈal u. Chanchanex li nequeˈmukeˈ cuiˈ li camenak. Bonbileb rix ut cˈajoˈ xchakˈal eb ru, aˈut chi saˈ nujenak chi tzˈaj ut chi xbakel camenak. 28 Joˈcan ajcuiˈ la̱ex. Relic chi ya̱l nak cha̱bil nequexcˈutun chiruheb li tenamit. Abanan le̱ chˈo̱l nujenak chi ma̱usilal ut la̱ex aj caˈpacˈal u. 29 Ra cha̱lel saˈ e̱be̱n la̱ex aj tzˈi̱b ut la̱ex aj fariseo, ex aj caˈpacˈal u. Nequeyi̱b li queˈmukeˈ cuiˈ li profetas ut nequerutzˈuˈuji chak ru li queˈmukeˈ cuiˈ li ti̱queb xchˈo̱l. 30 Ut la̱ex nequeye: ―Cui ta la̱o ac cuanco chak saˈ li cutan nak xeˈcuan li kaxeˈ kato̱n, incˈaˈ raj xkaba̱nu joˈ queˈxba̱nu eb aˈan. Incˈaˈ raj xkacamsiheb li profetas, chanquex. 31 Abanan riqˈuin li ma̱usilal li nequeba̱nu la̱ex, nacˈutun nak juntakˈe̱tex riqˈuineb le̱ xeˈto̱nil yucuaˈ, li queˈcamsin reheb li profetas. 32 Choyomak biˈ xba̱nunquil li incˈaˈ us li queˈxtiquib xba̱nunquil le̱ xeˈto̱nil yucuaˈ. 33 Chanchanex cˈantiˈ, chanchanex ralex cˈambolay, ¿chan ta cuiˈ ru nak texcolekˈ chiru lix tojba ma̱c saˈ xbalba? 34 La̱in tintaklaheb e̱riqˈuin li profeta ut li cuanqueb xnaˈleb ut eb laj tzolonel. Abanan la̱ex incˈaˈ te̱rabi. Ut saˈ xya̱nkeb aˈan, cuan te̱camsiheb, cuan te̱qˈueheb chiru cruz, ut cuan cuiˈchic li te̱rahobtesiheb saˈ li cab li nequechˈutub cuiˈ e̱rib chixtzolbal ra̱tin li Dios. Ut cuan cuiˈchic te̱ta̱keheb saˈ li junju̱nk chi tenamit re xchapbaleb. 35 Xban le̱ ma̱usilal aˈan, ta̱tˈanekˈ saˈ e̱be̱n lix camiqueb li cha̱bileb xnaˈleb riqˈuin xcamic laj Abel li ti̱c xchˈo̱l ut toj riqˈuin xcamic li ralal laj Berequías laj Zacarías xcˈabaˈ li quecamsi chiru neba̱l chixcˈatk li rochoch li Dios ut li artal. 36 Relic chi ya̱l tinye e̱re nak chixjunil li camsi̱nc queˈxba̱nu chak junxil, joˈ ajcuiˈ li yo̱quex chixba̱nunquil anakcuan, ta̱tˈanekˈ ajcuiˈ saˈ e̱be̱n la̱ex li cuanquex anakcuan xban nak yo̱quex chixba̱nunquil joˈ queˈxba̱nu eb aˈan.\nQuiyotˈeˈ xchˈo̱l li Jesús chirilbaleb aj Jerusalén\n37 Ex aj Jerusalén, ex aj Jerusalén, neque‑camsiheb li tzˈakal profeta ut nequecuti chi pec eb li nequeˈtakla̱c e̱riqˈuin xban li Dios. Nabal sut raj xcuaj e̱colbal joˈ nak naxchˈutubeb li ral li caxlan rubel lix xicˈ. Abanan la̱ex incˈaˈ xeraj. 38 Ut anakcuan le̱ tenamit joˈ ajcuiˈ li templo ta̱cana̱k chi naqˈuirnac aj chic ru. 39 Tinye ut e̱re chalen anakcuan incˈaˈ chic te̱ril cuu toj nak te̱ye, “Osobtesinbilak aˈan li xchal saˈ xcˈabaˈ li Ka̱cuaˈ”. Toj aran chic te̱ril cuu, chan li Jesús.


SAN MATEO 14 KEK - Lix camic laj Juan laj Cubsihom Haˈ - Bible Gateway\nSAN MATEO 14 Kekchi (KEK)\nLix camic laj Juan laj Cubsihom Haˈ\n14 Saˈ eb li cutan aˈan laj Herodes li acuabej quirabi resil li cˈaˈru yo̱ chixba̱nunquil li Jesús. 2 Ut aˈan quixye reheb laj cˈanjel chiru: ―Aˈan tana laj Juan laj Cubsihom Haˈ. Aˈan xcuacli cuiˈchic chi yoˈyo saˈ xya̱nkeb li camenak. Joˈcan nak cuan xcuanquil chixba̱nunquil li milagros, chan. 3 Ac junxil laj Herodes quixtakla xchapbal laj Juan. Queˈxbacˈ riqˈuin cadena ut queˈxqˈue saˈ tzˈalam. Laj Herodes quixba̱nu chi joˈcan yal xban nak joˈcan quiraj lix Herodías. Lix Herodías aˈan li rixakil laj Felipe li ri̱tzˈin laj Herodes. Ut laj Herodes quixcˈam chokˈ rixakil. 4 Toj ma̱jiˈ naqˈueheˈ saˈ tzˈalam laj Juan laj Cubsihom Haˈ nak quixye re laj Herodes chi joˈcaˈin: ―Nimla ma̱c xaba̱nu nak xacˈam chokˈ a̱cuixakil lix Herodías, chan laj Juan re. 5 Joˈcan nak laj Herodes quiraj raj xcamsinquil, aban quixucuac chiruheb li qˈuila tenamit xban nak laj Juan profeta nak cuan chiruheb aˈan. 6 Ut saˈ xninkˈeinquil lix chihab laj Herodes, lix coˈ lix Herodías quixajoc chiruheb chixjunileb li ulaˈ. Ut cˈajoˈ nak quicuulac chiru laj Herodes. 7 Joˈcan nak laj Herodes quixyechiˈi re riqˈuin juramento nak tixqˈue re chixjunil li cˈaˈru tixpatzˈ. 8 Ut li xkaˈal chi ac tacchiˈinbil xban lix naˈ, quixye re laj Herodes: ―Qˈue cue arin saˈ plato lix jolom laj Juan laj Cubsihom Haˈ, chan. 9 Ma̱ caˈchˈin nak quirahoˈ xchˈo̱l laj Herodes chirabinquil li quixye. Aban xban li juramento li ac quixye chiruheb li cuanqueb saˈ me̱x rochben, quixtakla xqˈuebal re li xkaˈal li cˈaˈru quixpatzˈ. 10 Quixtakla xchˈotbal xcux laj Juan aran saˈ tzˈalam. 11 Ut queˈxcˈam chak lix jolom laj Juan saˈ jun plato ut quikˈaxtesi̱c re li xkaˈal. Ut li xkaˈal quixqˈue re lix naˈ. 12 Nak queˈrabi resil lix camic laj Juan, eb lix tzolom queˈcuulac chixcˈambal li camenak ut coxeˈxmuk. Ut coxeˈxye chak resil re li Jesús.\nLi Jesús quixqˈueheb chi cuaˈac li o̱b mil chi cui̱nk\n13 Nak quirabi resil li quicˈulman, li Jesús qui‑el aran. Qui‑oc saˈ jun li jucub ut co̱ saˈ jun naˈajej cuan xjunes. Ut nak queˈxqˈue retal li tenamit nak co̱, queˈel chak saˈ lix tenamiteb ut queˈco̱eb chi rokeb saˈ a̱nil bar co̱ cuiˈ li Jesús. 14 Ut li Jesús nak qui‑el saˈ li jucub, quiril li qˈuila tenamit li ac queˈcuulac xbe̱n cua chiru aˈan. Ut quixtokˈoba ruheb ut quixqˈuirtesiheb li yaj cuanqueb saˈ xya̱nkeb. 15 Ut nak qui‑ecuu, queˈcuulac lix tzolom riqˈuin li Jesús ut queˈxye re: ―Yo̱ chi ecuu̱c ut ma̱cˈaˈ cuan arin cuanco cuiˈ. Joˈcan nak ta̱taklaheb li qˈuila tenamit chixlokˈbal lix cua saˈ eb li cocˈ tenamit.― 16 Li Jesús quixye reheb: ―Moco tento ta nak teˈxic eb aˈan. Qˈuehomak xcuaheb la̱ex.― 17 Ut eb aˈan queˈxye: ―Ma̱cˈaˈ cuan ke la̱o arin, caˈaj cuiˈ o̱b chi caxlan cua ut cuib chi car.― 18 Li Jesús quixye reheb: ―Cˈamomak chak cuiqˈuin.― 19 Ut nak ac xtaklaheb li qˈuila tenamit chi cˈojla̱c saˈ li pachˈayaˈ, quixchap li o̱b chi caxlan cua ut li cuib chi car, qui‑iloc takecˈ ut quixbantioxi chiru li Dios. Ut quixjachi ut quixqˈue li caxlan cua reheb lix tzolom ut queˈxjeqˈui reheb li qˈuila tenamit. 20 Ut queˈcuaˈac chixjunileb toj retal queˈcˈojla xchˈo̱leb. Ut queˈxxoc li joˈ qˈuial qui‑elaˈan. Cablaju chacach nujenak li relaˈ qui‑elaˈan. 21 Eb li queˈcuaˈac cuanqueb o̱b mil chi cui̱nk chi incˈaˈ qˈuebileb saˈ ajl li ixk ut eb li cocˈal.\nLi Jesús quibe̱c chiru li palau\n22 Tojoˈnak li Jesús quixtaklaheb lix tzolom chi oc saˈ li jucub re nak aˈaneb xbe̱n cua teˈxic jun pacˈal li palau roybeninquil nak tixchakˈrabiheb li qˈuila tenamit. 23 Ut nak ac xchakˈrabiheb li tenamit, yo̱ chi oc li kˈojyi̱n nak li Jesús co̱ chiru tzu̱l chi tijoc. Ut aran cuan xjunes. 24 Ut li jucub li yo̱queb chi xic cuiˈ lix tzolom ta̱cuulak saˈ xyi li palau, ut lix cau ok li palau cau nocoxquet rib chiru li jucub, xban nak chiru yo̱ chak chi cha̱lc li ikˈ. 25 Sake̱uc re nak quicuulac li Jesús bar cuanqueb cuiˈ ut yo̱ chi be̱c chiru li haˈ. 26 Nak queˈril lix tzolom nak cuan jun yo̱ chi be̱c chiru haˈ, queˈxucuac ut queˈxjap re ut queˈxye: ―Anum aˈan.― 27 Aˈut li Jesús ticto quira̱tinaheb ut quixye reheb: ―Mexxucuac. La̱in li yo̱quex chicuilbal. Cacuubresihomak e̱chˈo̱l, chan reheb. 28 Quichakˈoc laj Pedro ut quixye: ―Ka̱cuaˈ, cui la̱at, ye nak tinxic ajcuiˈ la̱in a̱cuiqˈuin chiru li haˈ.― 29 Li Jesús quixye re: ―Quim.― Ut laj Pedro qui‑el chak saˈ li jucub ut qui‑oc chi be̱c chiru li haˈ re ta̱xic riqˈuin li Jesús. 30 Abanan nak quixqˈue retal li cak‑sut‑ikˈ, quixucuac, ut qui‑oc chi subecˈ saˈ li haˈ ut quixjap re ut quixye: ―¡Ka̱cuaˈ, china̱colak! chan. 31 Ut li Jesús saˈ junpa̱t quixyeˈ li rukˈ, quixchap ut quixye re: ―At cui̱nk, incˈaˈ nacatpa̱ban chi tzˈakal. ¿Cˈaˈut nak xacuiba a̱chˈo̱l?― 32 Ut nak queˈoc saˈ li jucub, quichˈana li ikˈ. 33 Ut eb li cuanqueb saˈ li jucub queˈxcuikˈib rib chiru li Jesús ut queˈxlokˈoni ut queˈxye re: ―Relic chi ya̱l nak la̱at li Ralal li Dios, chanqueb re.\nLi Jesús quixqˈuirtesi li yaj aran Genesaret\n34 Nak quicuulac li Jesús rochbeneb lix tzolom jun pacˈal li palau, coxeˈel saˈ li naˈajej Genesaret. 35 Eb li cui̱nk cuanqueb aran ticto queˈxqˈue retal nak aˈan li Jesús ut queˈxye resil saˈ chixjunil li naˈajej aˈan. Ut quilajeˈxcˈam li yaj riqˈuin re nak tixqˈuirtesiheb. 36 Ut queˈxtzˈa̱ma chiru nak tixcanabeb li yaj chixchˈeˈbal li rakˈ. Ut chixjunileb li queˈchˈeˈoc re li rakˈ quilajeˈqˈuira.


Yâl li neque'xye nak cui cuan junak na-ala sa' xch'ôl oc chok' aj c'amol be sa' xyânkeb laj pâbanel, châbil li naxc'oxla xbânunquil. Abanan li ani naxc'oxla oc chok' aj c'amol be, tento nak cuânk sa' xyâlal re nak mâ ani tââtinak chirix. Junak ajcui' li rixakil. Mâcua'ak aj calajenak. Tento nak sêbak xch'ôl ut châbilak xna'leb re nak q'uebilak xlok'al. A'anak aj q'uehol ochochnâl ut chixq'uehak xch'ôl chixc'utbal lix yâlal chi tz'akal re ru. Laj c'amol be mâcua'ak aj calajenak ut mâcua'ak aj sic'ol plêt. Mâcua'ak aj rahol ru tumin. Tûlanak ban ut cuânk sa' xyâlal. Tento nak tixnau taklânc sa' li rochoch re nak li ralal xc'ajol te'x-oxlok'i ut te'abînk chiru. Cui junak li cuînk inc'a' naxnau taklânc sa' li rochoch, ¿chan ta ru nak târûk tâc'amok be sa' xyânkeb li rech aj pâbanelil? Tento nak laj c'amol be acak xq'ui sa' lix pâbâl. Mâre anchal tixnimobresi rib ut tât'anek' sa' li tojbal mâc quit'ane' cui' laj tza. Ut tento ajcui' nak châbilak resil lix na'leb yalak bar xbaneb li toj mâji' neque'pâban. Mâc'a'ak xk'usbal re nak inc'a' tixq'ue rib chi âlêc xban laj tza. Ut jo'can ajcui' li neque'c'anjelac sa' xyânkeb laj pâbanel. Tento nak tîcakeb xch'ôl. Ut li c'a'ru te'xye te'xbânu, che'xbânuhak ajcui'. Mâcua'akeb aj calajenak. Ut inc'a' te'xsic' xtumineb riq'uin balak'înc. Mâc'a' tâch'i'ch'i'înk reheb sa' lix c'a'uxeb ut te'xq'ue xcuanquil li kalok'laj pâbâl li c'utbesinbil chiku xban li Dios. Jo'can nak xbên cua, tâtz'ilek' âtin chirixeb. Cui mâc'a' nanauman chirixeb, te'q'uehek' chi c'anjelac sa' xyânkeb laj pâbanel. Jo'can ajcui' li rixakileb li neque'c'anjelac sa' xyânkeb laj pâbanel. Châbilakeb lix na'leb. Mâcua'akeb aj molol âtin. Mâcua'akeb aj calajenak. Tîcakeb ban xch'ôl ut tîcakeb lix c'a'ux riq'uin chixjunil. Eb laj c'anjel sa' xyânkeb laj pâbanel, junak ajcui' li rixakil ut te'xnau taklânc sa' xbêneb li ralal xc'ajol. Ut te'xnau ajcui' rilbal lix jun cablal. Eb li te'c'anjelak chi châbil, te'oxlok'îk ut te'cacuûk xch'ôleb chixyebal resil li kapâbâl sa' xc'aba' li Jesucristo.\nLâin laj Pablo. Yôquin chixtz'îbanquil li hu a'in cuochben laj Timoteo. Lâo aj c'anjel chiru li Jesucristo. Li hu a'in, a'an êre lâex li nequexc'amoc be sa' xyânkeb laj pâbanel aran Filipos ut êre ajcui' lâex li nequextenk'an sa' li c'anjel aran. Ut êre ajcui' chêjunilex lâex aj pâbanel aran Filipos, li junaj chic êru riq'uin li Jesucristo.\n Sa' eb li cutan a'an c'ajo' nak yôqueb chi q'uiânc eb laj pâbanel. Ut eb laj judío li neque'âtinac sa' griego que'oc chixcuech'inquileb laj judío li neque'âtinac sa' hebreo. Que'xye nak inc'a' tz'akal li c'a'ru naq'uehe' rajlal cutan reheb lix mâlca'an li cuanqueb sa' xyânkeb a'an. Jo'can nak li cablaju chi apóstol que'xch'utub chixjunileb laj pâbanel ut que'xye reheb: -Inc'a' naru takacanab xch'olobanquil râtin li Dios yal re nak tojec'ok tzacaêmk lâo. Ex hermân, sic'omak sa' êyânk cuukubak chi cuînk châbilakeb xna'leb ut nujenakeb chi Santil Musik'ej riq'uineb. Châbilak xyehom xbânuhomeb. A'aneb li te'q'uehek' sa' li c'anjel a'in. Ut lâo takayal kak'e chi tijoc ut chixjulticanquil li râtin li Dios, chanqueb. Ut que'xc'ul xch'ôleb chixjunil li cuanqueb aran. Que'xsic' ru laj Esteban li napâban chi tz'akal ut nujenak chi Santil Musik'ej. Ut que'xsic' ajcui' ruheb laj Felipe, laj Prócoro, laj Nicanor, laj Timón, laj Parmenas, ut laj Nicolás aj Antioquía li qui-oc sa' xyânkeb laj judío. A'aneb a'in li que'xakabâc chi c'anjelac. Ut eb li apóstol que'xq'ue li ruk' sa' xbêneb ut que'tijoc. Jo'can nak yô chi abîc li râtin li Kâcua' yalak bar. Ut yôqueb chi tâmc laj pâbanel aran Jerusalén. Ut nabaleb laj tij que'pâban.\nNacuaj tinye êre nak li kahermân lix Febe, a'an tz'akal aj pâbanel ut a'an aj tenk'anel sa' li iglesia li cuan aran Cencrea.\nLi ani nac'amoc be chiruheb laj pâbanel, li jun a'an aj c'anjel chiru li Dios. Jo'can nak tento nak tîcak xch'ôl re nak mâ ani tââtinak chirix. Moco k'etk'etak ta ut moco ch'inpo'ak ta, chi moco tâcalâk, chi moco tâpletik. Ut mâcua'ak aj rahol ru biomal, chi moco tixsic' xtumin riq'uin balak'ic.\n¿C'a'ru xyâlal nak tz'îbanbil nak quixq'ue xmâtaneb li ralal xc'ajol li Dios? Naraj naxye nak cuan li quiq'uehe' xmâtaneb chi c'anjelac jo' apóstol. Cuan li quiq'uehe' xmâtaneb chi c'anjelac jo' profeta. Cuan li quiq'uehe' xmâtaneb chixyebal resil li colba-ib. Cuan li quiq'uehe' xmâtaneb chi c'amoc be chiruheb laj pâbanel ut cuan ajcui' li quiq'uehe' xmâtaneb chixc'utbal lix yâlal chiruheb laj pâbanel.\nJo'can nak ilomak êrib chi us lâex ut ilomakeb laj pâbanel li xe'q'uehe' cheril xban li Santil Musik'ej, li quixlok'eb riq'uin lix lok'laj quiq'uel. Cherilak laj pâbanel jo' nak naril chi us lix carner li pastor.\nLi xchalal li tz'ejcualej jalan jalânk xc'anjel li junjûnk. Jo'can ajcui' nak jalan jalânk xmâtaneb laj pâbanel q'uebileb re xban li Dios re nak te'c'anjelak chiru. Xbên, cuanqueb li q'uebileb xmâtan chi c'anjelac chok' apóstol. Xcab, cuanqueb li q'uebileb xmâtan chi c'anjelac chok' profeta. Rox, cuanqueb li q'uebileb xmâtan chi c'anjelac chok' aj tzolonel. Ut cuanqueb li q'uebileb xmâtan chixbânunquileb li milagro. Cuanqueb li q'uebileb xmâtan chixq'uirtesinquileb li yaj; cuanqueb li q'uebileb xmâtan chixtenk'anquileb li ras rîtz'in. Cuanqueb li q'uebileb xmâtan chi taklânc; ut cuanqueb ajcui' q'uebileb xmâtan chi âtinac sa' jalanil âtin inc'a' natauman ru.\n Yâl li neque'xye nak cui cuan junak na-ala sa' xch'ôl oc chok' aj c'amol be sa' xyânkeb laj pâbanel, châbil li naxc'oxla xbânunquil. Abanan li ani naxc'oxla oc chok' aj c'amol be, tento nak cuânk sa' xyâlal re nak mâ ani tââtinak chirix. Junak ajcui' li rixakil. Mâcua'ak aj calajenak. Tento nak sêbak xch'ôl ut châbilak xna'leb re nak q'uebilak xlok'al. A'anak aj q'uehol ochochnâl ut chixq'uehak xch'ôl chixc'utbal lix yâlal chi tz'akal re ru. Laj c'amol be mâcua'ak aj calajenak ut mâcua'ak aj sic'ol plêt. Mâcua'ak aj rahol ru tumin. Tûlanak ban ut cuânk sa' xyâlal. Tento nak tixnau taklânc sa' li rochoch re nak li ralal xc'ajol te'x-oxlok'i ut te'abînk chiru. Cui junak li cuînk inc'a' naxnau taklânc sa' li rochoch, ¿chan ta ru nak târûk tâc'amok be sa' xyânkeb li rech aj pâbanelil? Tento nak laj c'amol be acak xq'ui sa' lix pâbâl. Mâre anchal tixnimobresi rib ut tât'anek' sa' li tojbal mâc quit'ane' cui' laj tza. Ut tento ajcui' nak châbilak resil lix na'leb yalak bar xbaneb li toj mâji' neque'pâban. Mâc'a'ak xk'usbal re nak inc'a' tixq'ue rib chi âlêc xban laj tza.\nLâin inc'a' ninq'ueheb li ixk chixch'olobanquil xyâlal chiruheb li chêquel cuînk, chi moco ninq'ueheb xcuanquil sa' xbêneb li cuînk. Eb li ixk inc'a' te'âtinak sa' li ch'utubaj ib.\nQue'xxakab aj c'amol be re li junjûnk ch'ûtal chi aj pâbanel. Que'xbânu lix ayûn ut que'tijoc sa' xbêneb re xk'axtesinquileb sa' ruk' li Kâcua' li ac xe'pâban.\nOxlok'inbilakeb li neque'c'amoc be chi châbil sa' xyânkeb laj pâbanel. Ut xc'ulub ajcui' nak te'xc'ul xk'ajcâmunquil xban nak neque'xq'ue xch'ôl chixch'olobanquil xyâlal li râtin li Dios ut chixtzolbaleb laj pâbanel.\nJunak aj c'anjel chiru li Dios naxc'uleb li rula' chi sa sa' xch'ôl ut nasaho' ajcui' sa' xch'ôl riq'uineb li neque'bânun re li us. Laj c'anjel chiru li Dios toj naxc'oxla chi us li c'a'ru naxbânu ut junelic cuânk sa' usilal riq'uineb li ras rîtz'in. Tîc xch'ôl ut naxcuy xnumsinquil li raylal ut li âlêc.\nLâex laj c'amol be, tintz'âma chêru nak têq'ue êch'ôl chirilbaleb li ralal xc'ajol li Dios jo' nak laj ilol xul narileb lix xul chi anchal xch'ôl. Têq'ue êch'ôl chixch'olaninquileb laj pâbanel li k'axtesinbil êre xban li Dios chi mâcua' minbil êru. Têbânu ban chi anchal êch'ôl. Mêbânu yal xban xrahinquil ru lê tojbal. Chebânu ban xban nak têraj c'anjelac chiru li Dios.\nTîcak xch'ôl li ani tâxakab re nak mâc'a' tâyehek' chirixeb. Junak ajcui' li rixakil ut aj pâbanelakeb li ralal xc'ajol. Châbilakeb xna'leb ut te'abînk chiruheb lix na' xyucua'.\nMâq'ue junak chi c'amoc be sa' junpât sa' xyânkeb laj pâbanel. Xbên cua tâcuil chanru lix yu'am xban nak cui lâat tâxakab chi c'anjelac chi junpât ut na-oc chi mâcobc, cuan ajcui' mâc sa' âbên lâat. Chatcuânk ban chi tîc lâ ch'ôl.\nXatincanab aran sa' li tenamit Creta re nak tâc'ûb ru li c'a'ru toj yîbâc naraj ut re nak tâxakabeb li te'c'amok be chiruheb laj pâbanel sa' li junjûnk chi tenamit. Jo' xinye âcue, jo'can tâbânu.


SAN MATEO 4 KEK - Li Jesús quiyaleˈ ra̱lenquil xban - Bible Gateway\nSAN MATEO 4 Kekchi (KEK)\n4 Tojoˈnak li Jesús quicˈameˈ xban li Santil Musikˈej saˈ li chaki chˈochˈ re ta̱yalekˈ ra̱lenquil xban laj tza. 2 Nak ac xba̱nu x‑ayu̱n caˈcˈa̱l cutan caˈcˈa̱l kˈojyi̱n quitzˈoca. 3 Ut laj tza quicuulac riqˈuin ut quixye re: ―Cui tzˈakal ya̱l nak la̱at ralal li Dios, sukˈisiheb chokˈ caxlan cua li pec aˈin.― 4 Quichakˈoc li Jesús ut quixye: ―Incˈaˈ tinba̱nu aˈan xban nak tzˈi̱banbil retalil saˈ li Santil Hu:\nMa̱cuaˈ caˈaj cuiˈ riqˈuin li naxtzaca yoˈyo cuiˈ li cui̱nk; riqˈuin ban li a̱tin li naxye li Dios.\n5 Tojoˈnak quicˈameˈ xban laj tza saˈ li santil tenamit Jerusalén; ut coxakaba̱k toj takecˈ saˈ xbe̱n li rochoch li Dios. 6 Ut laj tza quixye re: ―Cui tzˈakal ya̱l nak la̱at ralal li Dios, cut a̱cuib takˈa. Ma̱cˈaˈ ta̱cˈul xban nak joˈcaˈin tzˈi̱banbil saˈ li Santil Hu:\nTixtaklaheb lix ángel cha̱cuilbal ut riqˈuin rukˈeb tateˈxchap re nak incˈaˈ ta̱tochˈ la̱ cuok chiru pec.\n7 Ut li Jesús quichakˈoc ut quixye re: ―Tzˈi̱banbil ajcuiˈ saˈ li Santil Hu chi joˈcaˈin:\nMa̱tzˈa̱ma xmilagro li Ka̱cuaˈ la̱ Dios yal chi ma̱cˈaˈ rajbal.\n8 Ut quicˈameˈ cuiˈchic xban laj tza saˈ xbe̱n jun li tzu̱l kˈaxal najt xteram. Ut laj tza quixcˈut chak chiru li Jesús chixjunil li tenamit li cuan saˈ ruchichˈochˈ joˈ ajcuiˈ lix nimal lix lokˈal cuan chi saˈ. 9 Ut quixye re li Jesús: ―Chixjunil aˈin tinqˈue a̱cue cui la̱at ta̱cuikˈib a̱cuib chicuu ut tina̱lokˈoni.― 10 Tojoˈnak li Jesús quichakˈoc ut quixye re: ―Elen chicuu la̱at aj tza, xban nak joˈcaˈin tzˈi̱banbil saˈ li Santil Hu:\nLi Ka̱cuaˈ la̱ Dios ta̱lokˈoni ut caˈaj cuiˈ chiru aˈan tatcˈanjelak.\n11 Tojoˈnak quicanaba̱c xban laj tza ut eb li ángel queˈcuulac ut queˈcˈanjelac chiru.\nXticlajic xcˈanjel li Jesús\n12 Nak li Jesús quirabi resil nak laj Juan cuan chi pre̱xil, co̱ Nazaret xcue̱nt Galilea. 13 Qui‑el Nazaret ut co̱ Capernaum. Ut aran quicana. Li tenamit aˈan cuan chire li palau saˈ xchˈochˈeb laj Zabulón ut eb aj Neftalí. 14 Aˈin quicˈulman joˈ quixye li profeta Isaías nak quixye chi joˈcaˈin:\n15 Aran saˈ xchˈochˈ laj Zabulón ut saˈ xchˈochˈ laj Neftalí, li cuan chire li be li naxic saˈ li palau, aran jun pacˈal li nimaˈ Jordán, saˈ li naˈajej Galilea bar nequeˈcuan cuiˈ li ma̱cuaˈeb aj judío,\n16 li tenamit chanchan li cuanqueb saˈ kˈojyi̱n xban nak incˈaˈ nequeˈxnau lix ya̱lal. Chanchan quicutanoˈ nak queˈril nak queˈxtau li colba‑ib. Chanchan nak cuanqueb saˈ jun naˈajej re ca̱mc xban lix ma̱queb nak quicuulac li cutan saˈ xya̱nkeb.\n17 Chalen nak quicuulac aran, li Jesús yo̱ chixchˈolobanquil li xya̱lal ut quixye: ―Chiyotˈekˈ e̱chˈo̱l ut jalomak e̱cˈaˈux xban nak cuulac re xkˈehil nak tinqˈuehekˈ saˈ incuanquil xban li Dios. Ut la̱in chic cua̱nk incuanquil saˈ xbe̱neb li cualal incˈajol.―\nLi Jesús quixbok ca̱hib aj car re nak teˈxic chirix\n18 Saˈ jun cutan nak coxnumekˈ li Jesús chire li palau cuan Galilea, quirileb cuib li cui̱nk ri̱tzˈineb rib. Li jun, aˈan laj Simón. Aj Pedro nayeman re. Li jun chic aj Andrés xcˈabaˈ. Yo̱queb chixqˈuebal lix yoy saˈ li palau xban nak aˈaneb aj chapol car. 19 Li Jesús quixye reheb: ―Chine̱ta̱ke. Ma̱cuaˈ chic caribc te̱ba̱nu. E̱ras e̱ri̱tzˈin ban chic te̱sicˈ re teˈpa̱ba̱nk, chan reheb. 20 Ut saˈ junpa̱t queˈxcanab lix yoy ut queˈxta̱ke li Jesús. 21 Junpa̱t na chic quibe̱c li Jesús nak quixtauheb cuiˈchic cuibeb li cui̱nk ri̱tzˈineb rib. Aˈaneb laj Jacobo ut laj Juan. Cuanqueb saˈ lix jucub rochben laj Zebedeo lix yucuaˈeb. Yo̱queb chixxi̱tinquil lix yoy. Ut li Jesús quixbokeb re nak teˈxic chirix. 22 Ut saˈ junpa̱t queˈxcanab lix yucuaˈeb ut queˈxcanab li jucub ut queˈxta̱ke li Jesús. 23 Ut li Jesús quixbeni chixjunil li naˈajej Galilea. Yo̱ chixcˈutbal lix ya̱lal saˈ eb li cab li nequeˈxchˈutub cuiˈ ribeb laj judío. Quixchˈolob xya̱lal li cha̱bil esilal chirix lix cuanquilal li Dios. Ut yo̱ chixqˈuirtesinquil chixjunil li qˈuila pa̱y ru chi yajel ut li raylal. 24 Quicuulac resil saˈ chixjunil li naˈajej Siria li cˈaˈru yo̱ chixba̱nunquil li Jesús aran Galilea. Ut queˈxcˈam riqˈuin chixjunileb li yaj. Qˈuila pa̱y ru lix yajeleb ut lix raylaleb. Cuan li toj nakˈehin xyajeleb. Ut cuan li cuanqueb ma̱us aj musikˈej riqˈuineb ut cuanqueb ajcuiˈ li sic. Ut li Jesús naxqˈuirtesiheb. 25 Ut quita̱ke̱c xbaneb li qˈuila tenamit. Cuan li queˈchal chak Galilea. Cuan li queˈchal chak Decápolis. Cuan li queˈchal chak Jerusalén. Cuan li queˈchal chak Judea joˈ ajcuiˈ jun pacˈal li nimaˈ Jordán.


Resil li Santil Hu: Li Xyeechihom laj Jefte - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nMAARE xaayeechi'i xb'aanunkil junaq li na'leb' malaj k'anjel. Ut naq kiwulak xkutankil xk'eeb'al li xaayeechi'i xch'a'ajko'k tana chaawu xb'aanunkil. A'an kixk'ul laj Jefte, li winq li wank sa' li eetalil, jo'kan naq ra sa' xch'ool. Laj Jefte kaw chaq rib' chi yalok ut kiwank cho'q aj raqol aatin.\nLaj Jefte kiwank sa' xkutankil naq eb' laj Israel ink'a' chik neke'xloq'oni li Jehob'a ut yookeb' xb'aanunkil li maa'usilal. Jo'kan naq li Jehob'a kixkanab' naq te'rahob'tesiiq xb'aaneb' laj Amon. Eb' laj Israel ke'xye re li Jehob'a: ‹Xoomaakob'k chaawu. Choo'aakol, b'aanu usilal!›\nEb' laj Israel ink'a' sa neke'reek'a rib', xb'aan naq yookeb' xb'aanunkil li maa'usilal. Jo'kan naq ke'ok wi' chik xloq'oninkil li Jehob'a jo'kan naq li Jehob'a kixtenq'aheb'.\nEb' laj Israel ke'xsik' laj Jefte re naq tjolominq sa' xyanqeb' sa' li yalok. Eb' laj Israel te'yaloq rik'ineb' laj Amon. Laj Jefte kiraj naq li Jehob'a ttenq'ank re. Jo'kan naq kixye re li Jehob'a: ‹Wi taak'e sa' wuq' eb' laj Amon, tinq'axtesi aawe li t-elk chaq xb'eenwa chink'ulb'al naq tinsutq'iiq sa' wochoch›.\nLi Jehob'a kirab'i li kixye laj Jefte ut kixtenq'a. Naq laj Jefte kiwulak sa' rochoch, ma nakaanaw ani ki'elk chi xk'ulb'al? Li xrab'in ki'elk chaq chi xk'ulb'al. Jun ajwi' xrab'in laj Jefte. Jo'kan naq ki'ok chi yaab'ak ut kixye: ‹At inrab'in, k'ajo' naraho'k inch'ool aab'aan! Xink'e li waatin re li Jehob'a, jo'kan naq tento tink'e li xinyeechi'i re›.\nNaq li xrab'in laj Jefte kixnaaw li xyeechihom li xyuwa', kiraho'k ajwi' sa' xch'ool. Xb'aan naq tixkanab' li xyuwa' ut eb' li ramiiw. Ut tkanaaq chi junajwa sa' Rochoch li Jehob'a. Chirix chik a'an kixye re li xyuwa': ‹Wi xaak'e laawaatin re li Jehob'a tento naq taab'aanu li xaayeechi'i re›.\nJo'kan naq li xrab'in laj Jefte xko Silo ut ki'ok chi k'anjelak sa' Rochoch li Jehob'a. Rajlal chihab' eb' li ixqa'al re Israel neke'kanaak kaahib' kutan rik'in xrab'in laj Jefte sa' Rochoch li Yos. Eb' laj Israel, k'ajo' naq neke'xra li xrab'in laj Jefte xb'aan naq yook chi k'anjelak chi anchal xch'ool chiru Jehob'a.\nAni laj Jefte? Sa’ k’aru kutankil kiwank laj Jefte?\nK’aru kixyeechi’I laj Jefte re li Jehob’a?\nK’a’ut naq kiraho’k sa’ xch’ool laj Jefte naq kiwulak sa’ rochoch?\nK’aru kixye li xrab’in laj Jefte naq kixnaw k’aru li xyeechihom li xyuwa’?\nK’a’ut naq eb’ laj Israel ke’xra li xrab’in laj Jefte?\nChaawil li naxye Jueces 10:6-18.\nEb’ laj Israel ke’xkanab’ xloq’oninkil li Jehob’a, k’a’ut us naq ink’a’ tsachq sa’ qach’ool a’in? (Jue. 10:6, 15, 16; Rom. 15:4; Apoc. 2:10.)\nChaawil li naxye Jueces 11:1-11, 29-40.\nChanru naqanaw naq laj Jefte moko kixyeechi’i ta li xrab’in cho’q k’atb’il mayej? (Jue. 11:31; Lev. 16:24; Deu. 18:10, 12.)\nK’aru naraj xyeeb’al naq laj Jefte kixyeechi’i li xrab’in chiru li Jehob’a?\nK’aru naqatzol naq laj Jefte kixyeechi’i li xrab’in re li Jehob’a? (Jue. 11:35, 39; Ecl. 5:4, 5; Mat. 16:24.)\nChanru neke’xk’am reheb’ li saaj rik’in li xrab’in laj Jefte naq neke’xk’e naab’al li xhoonal re k’anjelak chiru li Jehob’a? (Jue. 11:36; Mat. 6:33; Fili. 3:8.)


Gn 24 QQC - Ak xikenaq xhab' laj Abrahán, tiix aj chik - Bible Search\nGn 23 Gn 25\nXsumlajik laj Isahak\n1Ak xikenaq xhab' laj Abrahán, tiix aj chik ut ak osob'tesinb'il xb'aan li Qaawa' rik'in chixjunil. 2Sa' jun kutan kixye re laj k'anjel chiru, li xb'een ki'ok chi k'anjelak sa' rochoch, a' li na'ilok re chixjunil li xjunkab'lal: “K'e laawuq' rub'el li wa'.a 3Nawaj taaye rik'in jurament sa' xk'ab'a' li Qaawa', li xYos li choxa, naq ink'a' taasik' junaq ixq cho'q rixaqil li walal sa' xyanqeb' li xrab'in aj Kanahán, li tenamit wankin wi'; 4tatxik b'an sa' lintenamit, chi xtz'aamankil rixaqil laj Isahak li walal, rik'ineb' linkomon”.\n5Kichaq'ok laj k'anjel chiru ut kixye: “Mare anchal ink'a' taaraj chaq intaaqenkil li ixq arin. Ma tinsutq'iiq chaq ut tolink'am laawalal re taaxik sa' li na'ajej b'arwi' kat-elk chaq?”.\n6Kixye laj Abrahán: “Maajaruj taak'am li walal aran. 7Li Qaawa', li xYos li choxa, li ki'isink chaq we sa' rochoch linyuwa' ut sa' lintenamit, kinraatina ut kixye we rik'in jurament: «A'eb' laawalal tink'e wi' li na'ajej a'in». Ut a'an tixtaqla li x'ánjel k'amolb'ehaq chawu re naq aran taak'am chaq rixaqil li walal. 8Wi li ixq ink'a' taaraj chaq aataaqenkil, maak'a' aamaak xb'aan li jurament li xab'aanu chiwu; ka'ajwi' nintz'aama usilal naq maak'am li walal aran”.\n9Toja' naq laj k'anjel chiru laj Abrahán kixk'e li ruq' rub'el li ra' laj eechal re ut kixb'aanu li jurament jo' chanru kiyehe'k re. 10Laj k'anjel a'an kixchap lajeeb' xkameey jo' ajwi' li k'a'aq re ru chaab'il wank re laj eechal re, ut koho sa' xb'ehil Aram-Naharáhin, sa' li tenamit Najor.\n11Ak yo chi ewuuk naq laj k'anjel kixk'e chi tunlaak eb' li kameey chire li tenamit, wan wi' jun b'ekb'il ha'. A'an xhonalil neke'elk wi' eb' laj xokol ha'. 12Ut kitijok chi jo'ka'in: “At Qaawa', laa'at li xYos laj Abrahán laj eechal we! Chak'e taxaq naq us tin'elq chiru li kutan a'in ut chawusila ru laj eechal we. 13Tinkanaaq chi xaqxo chi xk'atq li b'ekb'il ha' naq eb' li xtuq'ixqilal li tenamit te'chalq chi risinkileb' xha'. 14Li ixqa'al li tinye wi': «B'aanu usilal, salab' b'ayaq laakuk re tin'uk'aq», ut a'an tixye: «Uk'an ut tink'eheb' ajwi' chi uk'ak laakameey», a'an taxaq li xaxaqab' cho'q rixaqil laj Isahak laj k'anjel chawu. Jo'ka'in tinnaw naq xawusila ru laj eechal we”.\n15Toja' ajwi' traqe'q chi aatinak naq yo chi chalk lix Rebeka, paqpo chaq li xkuk sa' xb'een xtel. A'an xrab'in laj Betuel, xyum lix Milká, rixaqil laj Najor, riitz'in laj Abrahán. 16Li ixqa'al a'an q'axal ch'ina'us rilb'al, toj tuq'ixq, maji' wanjenaq rik'in winq. Kikub'eek sa' li ha', kixnujob'resi li xkuk ut kitaqe'k chaq. 17Toja' naq li moosej koho sa' aanil chi xk'ulb'al ut kixye re: “Si b'ayaq wuk'a' li wank sa' laakuk”, chan.\n18“Uk'an, wa'chin”, chan li ixqa'al; ut tikto kixkub'si li xkuk sa' xb'een xtel ut kixk'e ruk'a'. 19Naq kiraqe'k chi xk'eeb'al, kixye: “Tinxok ajwi' chaq xha'eb' laakameey toj reetal te'k'ojlaaq xch'ool”, chan. 20Sa' junpaat kixhoy li ha' sa' li uk'leb'aal ut koho wi' chik sa' aanil chi xxokb'al xkomon sa' li jul cho'q re chixjunileb' li kameey. 21Li winq yo chi xka'yankil chi maak'a' naxye, re xk'eeb'al reetal ma xtenq'aak xb'aan li Yos sa' li xtaqlankil malaj ink'a'.\n22Naq ke'raqe'k chi uk'ak eb' li kameey, li winq kixchap jun matq'ab' oor kach'in chik maa mero oons li raalal, ut kixk'e chi ru'uj ruq' li ixqa'al; kixk'e ajwi' jun sumal xsahob' ru xkux ruq', numenaq kaahib' oons li raalal. 23Ut kixye re: “Ye we ani laayuwa'. Jo'kan ajwi' ma wank na'ajej sa' rochoch laayuwa' toxinhilanq wi' jun q'oqyinaq”. 24Kichaq'ok a'an ut kixye: “Laa'in xrab'in laj Betuel, li ralal laj Najor rik'in xMilká”. 25Ut kixye ajwi': “Wank sa' li qochoch naab'al xwa ketomq ut k'im; jo'kan ajwi' wank na'ajej re xnumsinkil li q'oqyink”.\n26Toja' naq li winq kixhupub' rib' ut kixloq'oni li Qaawa'. 27Kixye: “Usilaatinanb'il taxaq li Qaawa', li xYos laj Abrahán laj eechal we, xb'aan naq chaab'il xch'ool ut junelik narusila laj eechal we. A'an xk'amok chaq we chi hilank sa' rochocheb' li rech'alal laj eechal we”.\n28Toja' naq li ixqa'al koho sa' aanil sa' rochoch li xna' chi xyeeb'al chixjunil a'in. 29Lix Rebeka wank jun ras, aj Labán xk'ab'a'. Ut a'an koho sa' aanil chirix li tenamit wan wi' li winq, chire li ha'. 30Naq laj Labán kiril li xmatq'ab' ut li xsahob' ru xkux ruq' li ranab', ut kirab'i xyeeb'al lix Rebeka: “Jo'ka'in naq xinraatina li winq a'an”, kiwulak rik'in li winq ut koxtaw chire li ha' wankeb' wi' li xkameey. 31Ut kixye re: “Kim, at rosob'tesihom li Qaawa'. K'a'ut naq xaqxookat chirix li tenamit? Laa'in ak xinyamtesi xsa' li kab'l ut xinyiib' xna'ajeb' laakameey”, chan.\n32Ki'ok li winq sa' li kab'l, ut laj Labán kirisi li riiq eb' li kameey, kixk'eheb' xk'im ut xwa. Kixk'e ajwi' xha' li winq jo'wi' eb' li rochb'een re te'xch'aj li roqeb'.\n33Chirix chik a'an kixk'eheb' chi wa'ak; ab'an laj k'anjel chiru laj Abrahán kixye: “Ink'a' tinwa'aq toj reetal tinye li b'arwan tento tinye”. Kichaq'ok laj Labán: “Aatinan b'i'”, chan re.\n34Ut a'an kixye: “Laa'in nink'anjelak chiru laj Abrahán. 35Li Qaawa' xrosob'tesi chi yo'oon laj eechal we, ut a'an xb'ihomo'k chi us, xb'aan naq xmaatani xkarneer, xwakax, xplaat ut x'oor, winq ut ixq li neke'k'anjelak chiru, xkameey ut xb'uur. 36Ut lix Sara, rixaqil laj eechal we, naq ak tiix aj chik, kirala jun xk'uula'al laj eechal we, ut a'an xk'e wi' chixjunil li k'aru wank re. 37Laa'in xinxk'e chi xyeeb'al rik'in jurament: «Ink'a' taasik' rixaqil li walal sa' xyanqeb' li xrab'in aj Kanahán, li tenamit wankin wi', 38tatxik b'an sa' rochoch linyuwa', rik'ineb' linkomon, chi xtz'aamankil rixaqil li walal». 39Ut laa'in xinye re laj eechal we: «Ut wi li ixq ink'a' taaraj chaq intaaqenkil?». 40Toja' naq a'an kixye we: «Li Qaawa', li junelik xink'e inch'ool chi xpaab'ankil, tixtaqla li x'ánjel chawochb'eeninkil ut a'an tatxtenq'a sa' laab'eenik re naq us tat-elq. Chi jo'kan taataw rixaqil li walal sa' xyanqeb' linkomon, sa' rochoch linyuwa'. 41Ab'anan wi tatwulaq sa' rochocheb' li wech'alal ut ink'a' te'xk'e chaq aawe li ixq, matk'oxlak chik chirix li jurament xab'aanu. Maak'a'aq aach'a'ajkilal chirix li aatin xasume chiwu», chan we.\n42“Us b'i', sa' li kutan a'in xink'ulunk chire li ha' ut xinye sa' inch'ool: «At Qaawa', xYosat laj Abrahán laj eechal we, wi taawaj rusilankil linb'eenik, 43arin tinkanaaq chi xaqxo chire li ha'. Li tuq'ixq li taachalq chi xk'amb'al xha' ut laa'in tinye re: Si b'ayaq wuk'a' li wank sa' laakuk, 44wi a'an tixye we: Uk'an ut tink'eheb' ajwi' chi uk'ak laakameey, a'anaq li rixaqil li ralal laj eechal we sik'b'il ru xb'aan li Qaawa'». 45Ka'ajwi' xinraqe'k chi raatinankil wib' injunes, naq lix Rebeka xwulak, paqpo xkuk sa' xb'een xtel; xkub'eek sa' li jul ut xrisi chaq xha'. Ut laa'in xinye re: «B'aanu usilal, si b'ayaq wuk'a'». 46Tikto xkub'si li xkuk sa' xb'een xtel ut xye: «Uk'an, ut tink'eheb' ajwi' chi uk'ak laakameey». Xin'uk'ak ut a'an xk'eheb' ajwi' chi uk'ak linkameey. 47Chirix chik a'an xinpatz' re: «Ani laayuwa'?», chankin. «Laa'in xrab'in laj Betuel, ralal laj Najor rik'in lix Milká», chan we. Toja' naq xink'e li xmatq'ab' chi ru'uj ruq' ut li xsahob' ru li xkux ruq', 48ut xinhupub' wib' chi xloq'oninkil ut rusilaatinankil li Qaawa', xYos laj Abrahán, li xinxb'eresi chaq chi tiik chi xtawb'al li xrab'in li riitz'in laj eechal we, cho'q rixaqil li ralal. 49Yehomaq b'i' we anaqwan: ma teeb'aanu usilal re laj eechal we chi tiikaq leech'ool? Wi ut ink'a', yehomaq ajwi' we re naq tinnaw b'ar tinxik: ma sa' linnim malaj ut sa' lintz'e”.\n50Ke'chaq'ok laj Labán ut laj Betuel ut ke'xye: “Rik'in li Qaawa' chalenaq chaq chixjunil a'in. Laa'o maak'a' naru tqaye aawe: ma us malaj ink'a'. 51Arin chawu wank lix Rebeka: k'am ut ayu, ut a'anaq rixaqil li ralal laj eechal aawe, jo' chanru xyehom li Qaawa'”.\n52Naq laj k'anjel chiru laj Abrahán kirab'i li yookeb' chi xyeeb'al, kixhupub' rib' chiru ch'och' chi xloq'oninkil li Qaawa'. 53Chirix chik a'an kirisi chaq li aq'ej ut k'a'aq re ru yiib'anb'il rik'in oor ut plaat, ut kixk'e re lix Rebeka. Jo'kan ajwi' kixk'e xmaataneb' li ras ut li xna'. 54Ke'wa'ak ke'uk'ak, a'an ut eb' li rochb'een, ut aran ke'xnumsi li q'oqyink.\nEq'la chik ke'wakliik ut laj k'anjel kixye: “Kanab'omaqin chi q'ajk rik'in laj eechal we”, chan. 55Ke'xye li ras ut li xna' lix Rebeka: “Kanaaqaq li ixqa'al kach'inaq chik qik'in, qayehaq lajeeb'aq kutan; toja' naq taaxik”, chankeb'. 56Ab'an laj k'anjel chiru laj Abrahán kixye: “Mineeb'ay. Li Qaawa' xrusila linb'eenik. Jo'kan naq kanab'omaqin chi elk re naq tinxik rik'in laj eechal we”, chan. 57Ke'xye eb' a'an: “Qab'oqaq li ixqa'al ut qapatz'aq re k'aru naxk'oxla”, chankeb'. 58Ke'xb'oq lix Rebeka ut ke'xye re: “Ma taawaj xik chirix li winq a'in?”. “Tinxik!”, chan a'an naq kichaq'ok.\n59Toja' naq ke'xchaq'rab'i lix Rebeka rochb'een li ixq aj ilol re; ke'xchaq'rab'i ajwi' laj k'anjel chiru laj Abrahán ut eb' li rochb'een. 60Ke'rosob'tesi lix Rebeka ut ke'xye re: “At qanab', chatk'ihanq chi k'iila o'q'ob', ut eb' laawalal aak'ajol che'eechaninq re li xtenamiteb' li xik' neke'ilok reheb'”.\n61Toja' naq ke'xaqliik lix Rebeka ut eb' li te'ochb'eeninq re; ke'taqe'k sa' xb'eeneb' li kameey ut koheb' chirix li winq. Laj k'anjel chiru laj Abrahán kixk'am lix Rebeka ut koho.\n62Laj Isahak kiq'axonk chaq wan wi' “xHa'el li Yo'yo li na'ilok we”,b xb'aan naq nawank sa' xteepal Nejeb. 63Sa' jun kutan ewu, ki'elk laj Isahak chi b'eek sa' xk'al ut, naq kixtaqsi li rilob'aal, kixk'e reetal naq wankeb' kameey yookeb' chi chalk. 64Jo'kan ajwi' lix Rebeka kixtaqsi li rilob'aal ut kiril laj Isahak: kikub'eek chirix li kameey 65ut kixye re laj k'anjel chiru laj Abrahán: “Ani li winq a'an li yo chi b'eek sa' li xk'al, yo chaq chi chalk chi qak'ulb'al?”, chan. Kichaq'ok li winq ut kixye: “A'an ralal laj eechal we”. Toja' naq lix Rebeka kixkub'si li t'ikr ut kixtz'ap li xnaq' ru.\n66Laj k'anjel chiru laj Abrahán kixseeraq'i re laj Isahak chixjunil li xb'aanu, 67ut laj Isahak kiroksi lix Rebeka sa' xmuheb'aal lix Sara; kixk'am lix Rebeka cho'q rixaqil ut q'axal kixra. Ut rik'in a'an kik'ojlaak xch'ool laj Isahak chirix xkamik li xna'alq.